Astrologia  ja  moraali 

Grafologia 

Steiner-koululaki 

Numero  /lö 


talvi  1991 


2 


SKEPTIKKO  10,  talvi  1991 


Skepsiksen  hallitus:  Nils  Mustelin  (puheenjohtaja),  Hannu 
Karttunen  (Skeptikon  päätoimittaja,  varapuheenjohtaja),  Timo 
Kaitaro  (sihteeri),  Matti  Virtanen  (varainhoitaja),  Ilkka 
Tuomi. 


Tieteellinen  neuvottelukunta:  dosentti  S.  Albert  Kivinen 

(puheenjohtaja),  professori  Nils  Edelman,  apulaisprofessori 

Kari  Enqvist,  amanuenssi  Harry  Halen,  professori  Pertti 
Hemänus,  dosentti  Raimo  Keskinen,  professori  Kirsti  La¬ 
gerspetz,  professori  Raimo  Lehti,  professori  Anto  Leiko¬ 
la,  LKT  Matti  A.  Miettinen,  professori  Ilkka  Niiniluoto, 
dosentti  Heikki  Oja,  professori  Heikki  Räisänen,  professo¬ 
ri  Anssi  Saura,  ohjelmajohtaja,  FL  Tytti  Sutela,  professo¬ 
ri  Raimo  Tuomela,  professori  Yrjö  Vasari,  professori  Johan 
von  Wright  ja  dosentti  Risto  Vuorinen. 

Jäsenasioista,  lehtitilauksista  ja  muista  yhdistyksen  toimintaan 
liittyvistä  kysymyksistä  pyydetään  neuvottelemaan  sihteerin 
kanssa,  puh.  90-465234  tai  postitse: 

Timo  Kaitaro 
Kontiontie  7  F  51 
02110  Espoo 


SKEPTIKKO-lehden  toimitus:  päätoimittaja  Hannu  Kart¬ 
tunen,  muut  toimitusneuvoston  jäsenet:  Matti  Virtanen  ja  Nils 
Mustelin. 

Päätoimittaja,  puh.  90-4572709,  postiosoite: 

Hannu  Karttunen 
Tieteellisen  laskennan  palvelu 
PL  40 

02101  Espoo 


ISSN  0786-2571 


SKEPTIKKO  10,  talvi  1991 


3 


Sisällys 


5  Tympäisee,  Hannu  Karttunen 

7  Astrologia,  taikausko,  moraali,  Nils  Mustelin 

16  Eduskunta  hyväksyi  Steiner-koululain,  Matti  Virtanen 

20  Voiko  persoonallisuutta  arvioida  käsialan  perusteella? 
Timo  Kaitaro 

30  Luonnonlääkkeet  ja  homeopatia,  Veijo  Saano 

34  Lukijoilta 

41  Kolmas  maailmansota 

42  Skepsiksen  tiedotuksia 

Kutsu  Skepsiksen  vuosikokoukseen 
Studia  Skeptica  -luentosarja 
47  English  summary 

Kansi:  Jussi  Parikka 


Kaikki  tässä  lehdessä  julkaistut  kirjoitukset  ovat  kir¬ 
joittajien  omia  mielipiteitä,  eivätkä  edusta  toimituksen, 
Skepsiksen  tai  CSICOPin  virallista  kantaa. 


4 


SKEPTIKKO  10,  talvi  1991 


Yrityksissä  tehdään  päivittäin  tuhansia  henkilöstövalintoja.  Henkilöstö- 
testi  on  valintoja  tukeva  apuväline,  josta  saadaan  SELKEÄÄ  ja 
OBJEKTIIVISTA  tietoa.  Näin  on  mahdollista  hakijoiden  keskinäinen 
vertailu  samoin  perustein.  Henkilöstötestiä  käyttämällä  estetään 
ilmeisen  väärät  valinnat. 


NÄIN  KÄYTÄT  HENKILÖSTÖTESTIÄ: 

Täytä  testi  oheisten  ohjeiden  mukaisesti.  Vastauslomakkeet  voit 
palauttaa  arvioitavaksemme  joko  telefaxilla  tai  postitse.  Voit  myös 
lähettää  henkilön  toimistollemme  täyttämään  testin. 

Tympäisee 

Hannu  Karttunen 


Viime  marraskuussa  kansainvälisen  tiedottamisen  neuvottelu¬ 
kunta  jätti  loppuraporttinsa.  Siinä  esitettiin,  että  suomalais¬ 
ten  tulisi  parinkymmenen  vuoden  kuluttua  olla  parhaiten  kou¬ 
lutettuja  eurooppalaisia. 

Alku  näyttää  lupaavalta.  Steiner-kouluja  koskeva  laki  hy¬ 
väksyttiin  kaikessa  hiljaisuudessa.  Yliopistoja  hätyytellään  tu- 
losvastuuseen,  minkä  seurauksena  tutkimus  suuntautuu  aloille, 
joista  saadaan  helposti  julkaisuja.  Vaikea  perustutkimus  tulee 
varmasti  kärsimään.  Entisen  työnantajani,  Helsingin  yliopiston 
Observatorion  tuntiopetusmäärärahoja  on  karsittu  rajusti.  Ei¬ 
hän  tähtitiede  ole  taloudellisesti  kannattavaa,  joten  ei  sitä  ole 
syytä  tukea.  Muutama  päivä  sitten  saimme  lukea,  että  Suomen 
Akatemian  budjetista  on  leikattu  15  miljoonaa.  Tiedekeskus 
Heureka  on  ajautunut  taloudellisiin  vaikeuksiin.  Suomeen  saa¬ 
tiin  tutkijoiden  käyttöön  yksi  supertietokone  vasta  vuosien  uu- 
vutustaistelun  jälkeen,  vaikka  sellainen  maksaa  vähemmän  kuin 
yksi  hävittäjä. 

Poliitikot  ovat  taas  yhtä  uskottavia  kuin  verotusta  "keven- 
täessään"  ja  "yksinkertaistaessaan". 

On  aina  piristävää  päästä  pois  tästä  ummehtuneesta  maasta. 
Mutta  edes  virkavapaalle  jääminen  ei  tunnu  onnistuvan  il¬ 
man  hämäräperäisiä  lieveilmiöitä.  Sijaistani  haettiin  lehti- 
ilmoituksella  muutamia  viikkoja  sitten,  ja  välittömästi  sain  kir¬ 
jeen  Survival  Consulting  -nimiseltä  yritykseltä,  joka  kaupitteli 
työhönottotestiä  2500  markan  hintaan.  Testi  sisälsi  200  rasti- 
ruutuun  -kysymystä.  Kysymykset  näyttivät  jotenkin  tutuilta. 
Ja  pienen  etsiskelyn  jälkeen  löytyikin  hyvin  pienellä  painettu 

paljastava  vihje:  copyright,  L  Ron  Hubbard.  Mainoksessa  tes¬ 
tistä  käytetään  komealta  kuulostavaa  nimitystä  Standard  Ox¬ 
ford  Capacity  Analysis.  Kysymyksessä  ei  kuitenkaan  ole  mi¬ 
kään  psykologien  tuntema  persoonallisuustesti,  vaan  skientolo¬ 
gien  käyttämä  vakiotesti.  Siihen  voi  vastata  ihan  miten  tahan¬ 
sa:  lopputulos  on  joka  tapauksessa  se,  että  uhrille — anteeksi — 
testattavalle  suositellaan  skientologien  kursseja  persoonallisuu¬ 
den  ongelmien  korjaamiseksi. 

Näistä  skientologian  testeistä  viime  aikoina  käyty  keskuste¬ 
lu  Helsingin  Sanomien  yleisönosastolla  viittaa  siihen,  että  teste¬ 
jä  on  todella,  käytetty  työntekijöitä  valittaessa.  Taas  herää  ky¬ 
symys:  missä  on  testattavan  oikeusturva?  Saako  kuka  tahansa 
kaupustella  persoonallisuustestejä,  jotka  voivat  vaikuttaa  ihmi¬ 
sen  koko  tulevaisuuteen? 

“k  "k  "k 

Niin,  olen  siis  lähdössä  pois  maasta.  Siksi  lehteen  liittyvä  kir¬ 
jeenvaihto  onkin  toistaiseksi  parasta  lähettää  sihteerille,  kun¬ 
nes  seuraavassa  lehdessä  toisin  ilmoitetaan.  Jätän  nyt  myös 
Skepsiksen  hallituksen,  jossa  olen  ollut  mukana  alusta  saakka. 
Tässä  luultavasti  pariin  vuoteen  viimeisessä  kirjoituksessani  ha¬ 
luan  toivottaa  menestystä  seuraajilleni  heidän  epäkiitollisessa 
tehtävässään  ja  kiittää  hitaasti  mutta  varmasti  kasvavaa  Skep¬ 
tikon  lukijoiden  joukkoa  heidän  tuestaan  terveen  epäilyn  edis¬ 
tämisessä. 

Astrologia,  taikausko  ja  moraali 

Nils  Mustelin 


Skepsiksen  Huuhaa-palkinnon  1990  myöntäminen  Vantaan  kau¬ 
pungin  työväenopistolle  "astrologian  ja  grafologian  opettamises¬ 
ta  tieteen  valepuvussa"  ei  tunnu  herättäneen  niin  suurta  huo¬ 
miota  kuin  edellisen  palkinnon  antaminen  WSOY:lle. 

Voimakkaimmin  on  reagoinut  Suomen  Astrologinen  Seura 
ry.,  jonka  puheenjohtaja,  dosentti  Kyösti  Tarvainen,  luettuaan 
Helsingin  Sanomista  Huuhaa-palkinnosta  lähetti  varsin  kiihkeät 
ja  Skepsiksen  toimintaa  jyrkästi  tuomitsevat  kirjeet  sekä  HS:n 
tiedetoimitukselle  että  Skepsiksen  hallituksen  jäsenille.  Saa¬ 
tuaan  pyynnöstä  palkinnon  perustelutekstin  Tarvainen  lähetti 
Skepsikselle  vielä  toisen  kirjeen,  joka  sekin  oli  täynnä  erilaisia 
syytöksiä. 

Olisimme  mielellämme  julkaisseet  jommankumman  Tarvai¬ 
sen  Skepsikselle  lähettämistä  kirjeistä  tai  yhteenvedon  niistä 
Skeptikko- lehdessä,  mutta  siihen  Tarvainen  ei  suostunut.  Nämä 
kirjeet  sisältävät  kuitenkin  sen  verran  mielenkiintoisia  väittei¬ 
tä  ja  näkemyksiä,  että  haluamme  välittää  ainakin  välähdyksiä 
niistä  lukijoillemme  ja  esittää  niistä  muutamia  huomautuksia. 


Astrologia:  kokemusperäinen  tiede? 

Tarvaisen  mukaan  astrologia  on  kokemusperäinen  tiede  -  jopa 
"kokemusperäisen  humanistisen  tutkimuksen  suuria  saavutuk¬ 
sia".  Sen  tähden  Skepsis  osoittaa  "täydellistä  tietämättömyyt¬ 
tä"  liittämällä  siihen  sellaisia  määreitä  kuin  valetiede,  uskomus 
ja  taikausko. 

Väitteensä  tueksi  Tarvainen  menee  jopa  3000  vuotta  taakse¬ 
päin  menneisyyteen  ja  viittaa  tunnettuun  tosiasiaan,  että  van¬ 
hat  babylonialaiset  ahkerasti  kirjasivat  tähtitaivaan  ilmiöt  rin¬ 
nakkain  maanpäällisten  tapahtumien  kanssa.  Jos  tämä  kirjan- 
pitotoiminta  olisi  johtanut  myönteisiin  tuloksiin  -  eli  jos  selviä 
yhteyksiä  olisi  löydetty  -  astrologialla  olisi  kieltämättä  vankka 
kokemusperäinen  pohja. 

Tarvainen  väittää,  että  nimenomaan  näin  kävikin,  että  "suu¬ 
resta  havaintomäärästä  -  kiteytyi  ja  abstrahoitui  myös  oikeik¬ 
si,  pysyviksi  osoittautuneita  korrelaatioita  ja  käsitteitä". 

Itse  asiassa  riittäisi  se,  että  nämä  "vanhat  ja  viisaat  nerot" 
olisivat  löytäneet  edes  yhden  pätevän  astrologisen  tulkintasään¬ 
nön.  Muinaiset  astrologithan  eivät  piiloutuneet  ihmismielen  tut¬ 
kimattomien  salaisuuksien  taakse,  vaan  heidän  ennusteensa  kos¬ 
kivat  hyvinkin  konkreettisia  asioita.  Sen  tähden  babylonialais¬ 
ten  löytämä  astrologinen  yhteys  olisi  meidän  aikamme  tilastol¬ 
lisin  menetelmin  ilman  mitään  vaikeuksia  todettavissa. 

Mitä  ovat  sitten  tilastollisia  ja  muita  tieteellisiä  menetelmiä 
käyttäneet  astrologian  tutkijat  löytäneet?  Mitä  sanovat  esimer¬ 
kiksi  Tarvaisen  itse  mainitsemat  tiedemiehet  Hans  J.  Eysenck, 
Michel  Gauquelin  ja  Geoffrey  Dean  astrologian  paikkansapitä¬ 
vyydestä? 

*  *  * 

Tunnetun  (mutta  myös  kiistanalaisen)  psykologin  Hans  J.  Ey- 
senckin  käsitys  astrologiasta  ilmenee  selvästi  kirjasta  Astrolo- 
gy:  Science  or  Superstition?,  jonka  hän  on  kirjoittanut  yhdes¬ 
sä  kolleegansa  David  K.B.  Niasin  kanssa  (1982).  Käytyään  läpi 
suuren  määrän  sekä  omia  että  muiden  tutkimuksia,  Eysenck  ja 
Nias  esittävät  seuraavan  johtopäätöksen: 

Mitkään  riittävän  suuriin  otoksiin  perustuvat  huolelli¬ 
sesti  tehdyt  tieteelliset  tutkimukset,  joiden  validiteetti 
on  riittävän  yksityiskohtaisen  raportoinnin  perusteella 
voitu  todeta  ja  joita  on  sitten  pystytty  toistamaan,  ei¬ 
vät  ole  antaneet  tukea  perinteisen  astrologian  uskomuk¬ 
sille. 

Mahtavatko  myös  Eysenck  ja  Nias  osoittaa  "täydellistä  tie¬ 
tämättömyyttä  astrologian  kokemusperäisestä  historiasta"  käyt¬ 
tämällä  astrologian  väitteistä  sanaa  uskomukset  (beliefs)? 

Michel  Gauquelin,  joka  on  Tarvaisen  omin  sanoin  "astrolo¬ 
gian  tilastollisen  tutkimuksen  pioneeri”,  mainitaan  usein  ast- 
rologipiireissä  tutkijana,  joka  on  tieteellisin  menetelmin  todis¬ 
tanut  astrologian  oikeaksi.  Tämä  perustuu  Gauquelinin  löytä¬ 
mään  ns.  Mars-ilmiöön,  jonka  mukaan  huippu-urheilijan  synty¬ 
mähetkellä  Mars-planeetan  asema  horisontin  suhteen  tilastolli¬ 
sesti  poikkeaisi  hieman  sattumasta. 

Mars-ilmiöstä  on  kuitenkin  todettava,  että  Gauquelinin  ra¬ 
portoimat  korrelaatiot  ovat  aivan  liian  pieniä  ollakseen  käyttö¬ 
kelpoisia,  ja  lisäksi  muiden  tutkijoiden  yritykset  löytää  vastaavia 
yhteyksiä  muita  urheilijaotoksia  käyttäen  ovat  johtaneet  hyvin¬ 
kin  ristiriitaisiin  tuloksiin.  Mikäli  Mars-ilmiö  osoittautuisi  kiis¬ 
tattomasti  oikeaksi,  tämä  olisi  tietysti  äärimmäisen  mielenkiin¬ 
toinen  asia,  mutta  on  hyvin  kyseenalaista  antaisiko  tämä  ilmiö 
edes  silloin  selvää  tukea  perinteisen  astrologian  tulkintasäännöil¬ 
le.  Tietyt  astrologit  -  myös  Suomessa  -  pitävät  lisäksi  kaikkia 
yrityksiä  tutkia  yhden  eristetyn  astrologisen  tekijän  vaikutusta 
persoonallisuuteen  mielettöminä  ja  jopa  astrologian  pilkkana. 

Mutta  myös  ne  astrologit,  jotka  ylistävät  Gauqueliniä  astro¬ 
logian  paikkansapitävyyden  todistajana,  vaikenevat  yleensä  hä¬ 
nen  muista  tutkimustuloksistaan.  Jo  kirjassaan  The  Cosmic 
Clocks  (1967)  Gauquelin  toteaa: 

Kaikki  astrologien  yritykset  puolustaa  perusväitettään, 
jonka  mukaan  tähtien  liikkeistä  voidaan  ennustaa  tule¬ 
via  tapahtumia,  ovat  epäonnistuneet.  Tilastolliset  tut¬ 
kimukset  ovat  peruuttamattomasti  kumonneet  vanhat 
väitteet:  luvut  puhuvat  vääristelemätöntä  kieltä  eivätkä 
jätä  epäilylle  sijaa.  Ken  väittää  ennustavansa  tulevai¬ 
suutta  katsomalla  tähtitaivasta,  petkuttaa  joko  itseään 
tai  muita. 

Tietääkseni  Gauquelin  on  tänään,  runsaasti  20  hyvin  ahke¬ 
raa  vuotta  myöhemmin,  edelleen  sillä  kannalla,  että  kaikki  joko 
eläinradan  merkkeihin  tai  planeettojen  välisiin  kulmiin  (aspek¬ 
teihin)  liittyvät  astrologiset  tekijät  ovat  täysin  vailla  merkitystä. 

Geoffrey  Dean,  joka  Tarvaisen  mukaan  "tuntee  tehdyt  tilastol¬ 
liset  tutkimukset  paremmin  kuin  kukaan  toinen",  esiintyi  luen¬ 
noitsijana  Skepsiksen  lokakuussa  1989  järjestämässä  kansainvä¬ 
lisessä  seminaarissa.  Hänen  loistavasta  luennostaan  on  jo  aikai¬ 
semmin  kerrottu  tämän  lehden  lukijoille  (Mustelin  1989). 

Skepsikselle  laatimassaan  tiivistelmässä  Dean  (1989)  toteaa 
mm.,  että  astrologisten  tekijöiden  ja  ihmisten  käyttäytymisen 
(human  behaviour)  väliset  korrelaatiot  luotettavien  tutkimus¬ 
ten  perusteella  eivät  voi  olla  suurempia  kuin  korkeintaan  0,05. 
Tämä  koskee  sekä  yksittäisiä  astrologisia  tekijöitä  koskevia  tut¬ 
kimuksia  että  sellaisia,  joissa  tähtikarttaa  käsitellään  kokonai¬ 
suutena. 

Nämäkin  korrelaatiot  ovat  aivan  liian  pieniä  ollakseen  käy¬ 
tännössä  käyttökelpoisia,  toteaa  Dean  edelleen,  ja  lisäksi  on  jopa 
mahdollista,  että  ne  ovat  vain  näennäisiä  eli  kontrolloimatto¬ 
mien  ei-astrologisten  muuttujien  aiheuttamia  harhoja!  Geoffrey 
Deanin  ainutlaatuisen  laajoihin  tietoihin  perustuva  johtopäätös 
on  siis  astrologian  kannalta  varsin  masentava:  empiiriset  tut¬ 
kimukset  eivät  ole  tähän  asti  onnistuneet  kiistattomasti  osoit¬ 
tamaan  edes  äärimmäisen  heikon  astrologisen  vaikutuksen  ole¬ 
massaoloa... 

‘k  "k  "k 

Tarvaisen  yritys  antaa  astrologialle  kokemusperäisyyden  leima 
vetoamalla  tutkijoihin,  jotka  ovat  osoittaneet  astrologisten  väit¬ 
teiden  olevan  perättömiä,  on  psykologisesti  mielenkiintoinen  ja 
tuntuu  vahvistavan  sitä,  että  "totuuden"  omaava  ihminen  pys¬ 
tyy  tulkitsemaan  kielteisimmätkin  havainnot  oman  vakaumuk¬ 
sensa  tueksi.  Lisäksi  Tarvainen  (1990)  on  muualla  selvästi  näyt¬ 
tänyt,  että  hän  astrologian  "kokemusperäisyydellä"  pikemmin 
tarkoittaa  eräänlaisen  subjektiivisen  vakuuttuneisuuden  saavut¬ 
tamista  kuin  varsinaista  empiiristä  näyttöä.  Samalla  kun  hän 
korostaa  nykyastrologian  "psykologista"  suuntausta,  hän  osoit¬ 
taa  täydellistä  tietämättömyyttä  niistä  kognitiivisen  psykolo¬ 
gian  avulla  selvitetyistä  prosesseista,  joiden  nojalla  myös  vää¬ 
rään  tähtikarttaan  perustuva  astrologinen  tulkinta  aina  tuntuu 
"osuvan",  jos  osapuolet  ovat  vakuuttuneita  tulkintamenetelmän 
mielekkyydestä.  Koska  tällainen  naiivi  suhtautuminen  ihmis¬ 
mielen  toimintaan  tuntuu  olevan  monille  valetieteiden  edusta¬ 
jille  yhteinen  piirre,  siihen  on  syytä  palata  myöhemmin. 

Tieteen  suurin  saavutus  on  ehkä  ollut  oivallus,  että  maail¬ 
mankaikkeus  toimii  kausaalisesti  -  että  pystytään  selittämään 
ja  ennakoimaan  tapahtumia  analysoimalla  syy-seuraus-ketjuja. 
jos  horoskoopit  ja  muut  astrologiset  ennusteet  kohdistuisivat 
ainoastaan  ihmisen  luonteenpiirteisiin  hänen  syntymätähtikart- 
tansa  valossa,  voitaisiin  ainakin  hypoteettisesti  olettaa,  että  pla¬ 
neetat  vaikuttaisivat  vastasyntyneen  vauvan  herkkään  hermos¬ 
toon  jollakin  tuntemattomalla  mutta  silti  kausaalisesti  toimival¬ 
la  tavalla,  esimerkiksi  vahvistaen  tai  heikentäen  tiettyjä  geneet¬ 
tisen  perimän  aiheuttamia  ominaisuuksia.  Tarvainen  on  itse  vii¬ 
tannut  tähän  mahdollisuuteen  (1990). 

Mutta  horoskooppeja  ei  suinkaan  laadita  vain  yksilöille  vaan 
myöskin  esimerkiksi  valtioille  ja  muille  yhteisöille,  jopa  Suomen 
Astrologiselle  Seuralle  (Eklund  1984)!  Nuori  suomalainen  am- 
mattiastrologi  Timo  Luotonen,  joka  luennoi  Vantaan  kaupungin 
työväenopistossa,  on  esimerkkinä  astrologian  hämmästyttäväs¬ 
tä  selitysvoimasta  tuonut  esille  New  Yorkin  kaupungin  lempini¬ 
men  Iso  Omena  (The  Big  Apple).  Kaupungin  syntymähetkel¬ 
lä  Jupiter  ja  Venus  olivat  konjunktiossa,  Jupiter  edustaen  mm. 
isoa  kokoaja  Venus  mm.  omenaa...  Viime  syksyn  ensimmäisellä 
luennolla  Vantaan  työväenopistossa  Luotonen  väitti  myös,  että 
henkilön  suhtautuminen  eri  maihin  voidaan  selvittää  asettamal¬ 
la  hänen  syntymäkarttansa  tavallisen  kartan  päälle,  vetämällä 
viivat  keskipisteestä  eri  planeettojen  läpi  ja  katsomalla  mihin 
maihin  ne  osuvat! 

Oppirakennelma,  joka  mahdollistaa  tällaisia  tulkintoja,  on 
täysin  sanoutunut  irti  tieteellisestä  ajattelusta  ja  takertuu  edel¬ 
leen  keskiajalla  vallinneeseen  käsitykseen,  että  universumin  pe¬ 
rimmäinen  toimintaperiaate  on  ns.  maaginen  vastaavuus.  Toi¬ 
nen  nimi  maagiseen  vastaavuuteen  uskomiselle  on  -  taikausko. 


Skeptikkojen  moraali  -  ja  astrologien 

Jos  Tarvaisen  kirjeiden  pääteema  on  pateettinen  yritys  puolus¬ 
taa  astrologian  tieteellisyyttä  ja  kokemusperäisyyttä,  niiden  si¬ 
vuteema  on  vaahtoava  moraalinen  närkästys.  Skepsiksen  toimin¬ 
ta  yleensä  ja  erityisesti  Huuhaa-palkintomme  rinnastetaan  Itä- 
Euroopan  kaatuneiden  diktatuurien  turvallisuuspoliisien  mene- 

telmien  kanssa.  Skepsis  yrittää  toimia  ajatuspoliisina  ja  tukeh¬ 
duttaa  itselle  vieraita  ajatuksia;  Skepsis  haluaa  estää  ihmisiä 
opiskelemasta  astrologiaa;  Skepsis  harjoittaa  länsimaiselle  sivis¬ 
tykselle  vierasta  toimintaa... 

Yhdestä  asiasta  olen  Tarvaisen  kanssa  täysin  samaa  mieltä: 
vapaa  tiedonvälitys  on  länsimaisen  kulttuurimme  peruskiviä. 
Sen  tähden  Skepsis  onkin  aina  kunnioittanut  sananvapautta  ja 
esimerkiksi  ensimmäisen  Huuhaa-palkinnon  perustelutekstissä 
korostanut,  ettei  sensuuria  missään  muodossa  voida  hyväksyä. 
Mutta  ilmeisesti  Tarvainen  haluaa  rajoittaa  sananvapautta  si¬ 
ten,  että  astrologian  levittäminen  on  täysin  hyväksyttävä  kun 
taas  astrologiaan  kohdistuvan  kritiikin  esittäminen  on  länsimai¬ 
selle  sivistykselle  vierasta  "holhousmentaliteettia". 

Sananvapauteen  on  kuitenkin  myös  kytketty  moraalinen  vas¬ 
tuu,  esimerkiksi  siitä,  että  kansalaisille  annetaan  oikeat  tavara- 
selosteet.  Myöntäessämme  ensimmäisen  Huuhaa-palkintomme 
WSOY:lle  emme  halunneet  esittää  mitään  kieltoja,  mutta  ha¬ 
lusimme  julkisesti  kysyä  miksi  yleisön  luottamusta  nauttiva  ja 
kulttuuriperinteitä  vaaliva  kustantaja  haluaa  julkaista  uskomat¬ 
toman  määrän  roskakirjoja,  kun  asiallisista  ja  kiehtovista  tie¬ 
tokirjoista  on  huutava  pula.  Ja  erityisesti  halusimme  kysyä, 
onko  sopusoinnussa  länsimaisen  kuluttujavalistusperiaatteiden 
kanssa  markkinoida  kaikenlaisia  outoja  uskomuksia  tieteen  va¬ 
lepuvussa. 

Viimeksi  mainittu  kysymys  koskee  myös  Vantaan  työväeno¬ 
pistolle  myönnettyä  Huuhaa-palkintoa.  Mutta  tähän  palkintoon 
kytkeytyy  myös  tärkeä  kysymys  yhteiskunnan  vastuusta  siitä, 

mihin  tarkoituksiin  veronmaksajien  rahat  käytetään. 

*  *  * 

Astrologian  sisällyttämistä  työväenopistojen  opetusohjelmiin 
Tarvainen  puolestelee  seuraavasti:  "Sivistysvaltion  periaattei¬ 
siin  kuuluu  kuitenkin  se,  että  ihmisellä  on  oikeus  saada  tietoa 
varallisuudesta  riippumatta."  Toisin  sanoen:  yhteiskunnalla  ei 
ole  ainoastaan  oikeus  vaan  jopa  velvollisuus  tukea  astrologian 
opetusta  taloudellisesti,  esimerkiksi  järjestämällä  työväenopis¬ 
toissa  ilmaisia  astrologian  kursseja. 

Olisi  mielenkiintoista  tietää,  onko  Tarvainen  tällä  linjalla 
vain  sen  tähden,  että  hän  on  itse  vakuuttunut  juuri  astrolo¬ 
gian  tieteellisyydestä,  vai  olisiko  hän  valmis  puoltamaan  yh¬ 
teiskunnan  tukea  myös  sellaiselle  opetukselle,  jonka  hän  tietää 
olevan  räikeässä  ristiriidassa  meidän  aikamme  tutkimustulosten 
kanssa? 

Kuvitelkaamme  esimerkiksi,  että  The  International  Fiat 
Earth  Society'n  suomalaisen  kannattajayhdistyksen  jäsenet  ha¬ 
luaisivat  Suomessakin  levittää  oppia,  jonka  mukaan  maa  ei  ole 
pyöreä  vaan  litteä  kuin  pannukakku.  Siihen  heillä  olisi  tietysti 
sananvapauden  nimissä  oikeus.  Mutta  katsooko  Tarvainen,  että 
vaikkapa  Taka-Mämmilän  työväenopisto  olisi  velvollinen  järjes¬ 
tämään  yhdistyksen  ehdottaman  luentosarjan,  joka  opiston  oh¬ 
jelmassa  luokiteltaisiin  "geologiaan  ja  kosmologiaan"  kuuluvak¬ 
si  ja  josta  kerrottaisin  esimerkiksi: 

Jo  vanhat  ja  viisaat  babylonialaiset  olivat  systemaattis¬ 
ten  havaintojen  perusteella  tulleet  vakuuttuneiksi  siitä, 
että  maa  on  litteä,  ympyränmuotoinen  levy.  Viime  vuo¬ 
sikymmeninä  mm.  avaruusluotaimien  avulla  suoritet¬ 
tu  geologinen  tutkimus  onkin  selvästi  osoittanut,  että 
aikaisemmin  vallinnut  käsitys,  jonka  mukaan  maa  olisi 
pallonmuotoinen,  on  täysin  virheellinen.  Oppi  litteästä 
maasta  on  siis  ikivanha,  kokemusperäinen  tutkimusala, 
joka  nykygeologian  tietoihin  yhdistettynä  avaa  uuden¬ 
laisia  näkemyksiä  niin  matkailuun  kuin  maailmankaik¬ 
keuden  rakenteeseenkin. 

Ei  ole  mahdotonta,  että  tällaisesta  kurssista  tulisi  valtava 
menestys  -  että  Taka-Mämmilän  suurin  sali  olisi  joka  viikko  tu¬ 
paten  täynnä  ihmisiä,  jotka  ahmisivat  tätä  oppia  "suuremmalla 
tietämisen  riemulla  kuin  minkään  muun  tiedonalan  kohdalla". 

Silti  rohkenen  väittää,  ettei  olisi  länsimaisen  sivistyksen  vas¬ 
tainen  teko  vaan  pikemmin  länsimaisen  sivistyksen  edellyttä¬ 
mä  moraalinen  velvollisuus  kiinnittää  julkisuuden  huomiota  sii¬ 
hen,  että  kansalaisia  jymäytetään  väärillä  tiedoilla  ja  veron¬ 
maksajien  rahoja  käytetään  lievästi  sanoen  kyseenalaisiin  tar¬ 
koituksiin.  Skepsiksen  puheenjohtajana  suositelisin  Huuhaa- 
palkinnon  myöntämistä  kurssin  järjestäjille  -  jopa  sillä  uhalla, 
että  ko.  yhdistyksen  puheenjohtaja  jälkeenpäin  syyttäisi  minua 

sekä  tieteen  periaatteiden  pilkkaamisesta  että  länsimaisen  sivis¬ 
tyksen  vastaisesta  holhousmentaliteetista... 

*  *  * 

Skepsiksen  toimintaperiaatteisiin  on  aina  kuulunut  julkisuus. 
Tiedotimme  Huuhaa-palkinnosta  lehdistölle,  ja  tietysti  posti¬ 
timme  itse  palkintodiplomin  perusteluineen  Vantaan  kaupungin 
työväenopiston  rehtorille. 

Suomen  Astrologinen  Seura  ei  tunnu  kannattavan  tätä  pe¬ 
riaatetta,  kuten  ilmenee  jo  siitä,  että  Skepsis  ei  saanut  lupaa 
julkaista  hänen  kirjeitään.  Hiljattain  olen  kuitenkin  saanut 
tästä  salailumentaliteetista  vielä  hämmästyttävämmän  esimer¬ 
kin.  Tämän  vuoden  alussa  Kyösti  Tarvainen  lähetti  pitkät  vali- 
tuskirjeet  Tähtitieteellinen  yhdistys  Ursalle,  joka  julkaisi  Skep¬ 
siksen  toimittaman  kirjan  Paholaisen  asianajaja,  sekä  Tieteel¬ 
listen  seurain  valtuuskunnalle,  joka  valitsi  saman  kirjan  yhdek¬ 
si  vuoden  1989  tiedekirjoista.  Valituksen  lähtökohta  on  minun 
kirjoittamani  luku  Astrologian  oudot  maailmat,  joka  Tarvaisen 
mukaan  "loukkaa  niin  räikeästi  tieteellisyyden  periaatteita,  että 
yhtäkään  tällaista  lukua  ei  voi  sisältyä  kirjaan,  joka  nimetään 
vuoden  tiedekirjaksi". 

Sinänsä  on  tietysti  mielenkiintoista,  että  Suomen  Astrologi¬ 
sen  Seuran  puheenjohtaja  tällä  tavalla  yrittää  vaikuttaa  arvo¬ 
valtaisiin  kulttuuri-instituutioihin  -  ilmeisesti  edes  ajattelemat¬ 
ta,  että  hän  itse  syyllistyy  siihen,  mistä  hän  syyttää  Skepsistä, 
ja  omien  kriteeriensä  mukaan  toimii  "ajatuspoliisina"!  Mutta 
masentavaa  tässä  yhteydessä  on  se,  että  Tarvainen  ei  vaivautu¬ 
nut  lähettämään  minulle  kopioita  näistä  kirjeistä,  eikä  millään 
muullakaan  tavalla  informoinut  minua  niistä.  Ne  tulivat  tietoo¬ 
ni  vastaanottajien  eikä  lähettäjän  toimesta. 

Johtuuko  tämä  ero  skeptikkojen  ja  astrologien  moraalikäsi¬ 
tysten  välillä  siitä,  että  skeptikot  haluavat  myös  riitatilanteissa 
pitää  kiinni  tieteellisen  keskustelun  edellyttämästä  avoimuudes¬ 
ta  ja  julkisuudesta,  kun  taas  astrologit  okkultistisen  opin  eli  sa¬ 
latieteen  harjoittajina  mieluummin  toimivat  hämärän  peitossa? 

Eduskunta  hyväksyi  Steiner-koululain 


Skeptikkoa  siteerattiin  täysistunnossa 


Matti  Virtanen 


Eduskunta  hyväksyi  ennen  joulua  lopullisesti  lain,  joka  sallii  val¬ 
tionapujen  myöntämisen  yksityisille  Steiner-kouluille.  Laki  hy¬ 
väksyttiin  pitkien  keskustelujen  jälkeen  selvällä  ääntenenemmis¬ 
töllä;  laki  vaihtoehtokoulujen  valtionavuista  kuului  hallituspuo¬ 
lueiden  tärkeysjärjestyksessä  toisen  luokan  asioihin,  mutta  sen 
läpimenosta  "oli  sovittu".  Vaalien  lähestyessä  ryhmäkuri  pitää. 

Pitkä  eduskuntakäsittely  teki  kuitenkin  kansanedustajille 
selväksi,  että  Steiner-kouluista  on  olemassa  muutakin  tietoa 
kuin  sitä  yleistä  hyminää,  jonka  mukaan  kyseiset  oppilaitokset 
ovat  erityisen  taiteellisia  ja  luovia  ja  siksi  kaikin  tavoin  valtion 
tuen  tarpeessa. 

Keskustelu  ei  kuitenkaan  kääntänyt  parlamentaarikoiden  ää- 
nestyssormia,  ei  vaikka  edellisen  Skeptikko-lehden  pääkirjoituk¬ 
sessa  moitittiin  lakia  yksipuoliseksi.  Pääkirjoitusta  laatiessaan 
Skepsiksen  puheenjohtaja  Nils  Mustelin  tuskin  kuvitteli,  että 
hänen  kannanottoaan  luettaisiin  eduskunnassa,  mutta  niin  vain 
kävi.  Kristillisen  liiton  Esko  Almgren  luki  sitä  vieläpä  täysis¬ 
tunnon  kolmannessa  käsittelyssä  ääneen  koko  eduskunnalle,  ja 
pitkästi,  joten  Mustelinin  kanta  ainakin  oli  useimpien  edusta¬ 
jien  tiedossa. 

Joidenkin  mielestä  saattaa  olla  outoa,  että  Mustelinia  sitee¬ 
rasi  kristillisen  liiton  kansanedustaja.  Asiaa  on  kuitenkin  turha 
kummastella:  kristillisille  piireille  steinerilaisuus  edustaa  saata¬ 
nallista  salaoppia,  jonka  vastustamista  tärkeämpää  asiaa  tus¬ 
kin  maailmasta  löytyykään.  Heille  kysymyksessä  on  jonkinlai¬ 
nen  sota,  ja  sodassa  kaikki  keinot  ja  liittoutumat  ovat  sallittuja. 

Almgren  lainasi  muuten  myös  maan  pahamaineisinta  liberaali- 
teologia,  eksegetiikan  professori  Heikki  Räisästä. 

Almgren  ryyditti  sanomaansa  kertomalla  esimerkin  lapsesta, 
joka  oli  osannut  lukea  mainiosti  mennessään  Steiner-kouluun, 
mutta  oli  menettänyt  taitonsa  käytyään  koulua  jonkin  aikaa. 
Puheen  propagandistiset  ansiot  olivat  kiistattomat,  mistä  osoi¬ 
tuksena  oli  myös  se,  että  tusinan  verran  Steiner-koulujen  ys¬ 
tävää  katsoi  tarpeelliseksi  käyttää  vastauspuheenvuoron.  (Pu¬ 
heen  suurin  vika  oli  tietysti  se,  että  Almgren  mainitsi  Musteli- 
nin,  mutta  ei  sanonut  missä  lehdessä  tämän  kirjoitus  oli  julkais¬ 
tu.  Ehkä  Skeptikko-sanan  sanominen  maistui  happamalta.) 

Almgren  ei  kuitenkaan  vaatinut  Steiner-koulujen  kieltämis¬ 
tä,  vaikka  sitä  olisi  voinut  johdomukaisuuden  vuoksi  odottaa. 
Hänen  vaatimuksensa  oli,  että  kristillisille  yksityiskouluille  ja 
kielikouluille  pitäisi  myöntää  samanlainen  mahdollisuus  päästä 
nauttimaan  valtionosuuksista  kuin  Steiner-kouluille.  Kun  edus¬ 
kunta  ei  suostunut  tekemään  sellaista  muutosta  lain  toisessa  kä¬ 
sittelyssä,  Almgren  ehdotti  koko  lain  hylkäämistä.  Sen  esityk¬ 
sen  taakse  hän  sai  lopulta  vain  parinkymmenen  edustajatove¬ 
rinsa  äänet. 

Almgrenin  sytyttämässä  keskustelussa  toistui  pari  teemaa: 
Edustajat  eivät  ymmärtäneet,  miksi  steinerilaisuus  ja  kristinus¬ 
ko  pitäisi  asettaa  vastakkain.  (Tyypillistä  sielunvihollisen  aliar¬ 
viointia.)  Ja  toiseksi  he  eivät  ymmärtäneet,  miten  pedagogis¬ 
ten  vaihtoehtojen  edistäminen  parantuisi  hylkäämällä  valtiona¬ 
pu  Steiner-kouluilta  sillä  perusteella,  että  sitä  ei  myönnetä  kris- 
tillisillekään  kouluille.  Tämän  kannan  esitti  selkeästi  mm.  ko¬ 
koomuksen  Tapio  Holvitie. 

Vasemmistopuolueiden  asenne  oli  mielenkiintoinen.  Sitä 
edusti  puhtaimmillaan  sivistysvaliokunnan  varapuheenjohtaja, 
vasemmistoliiton  Heli  Astala.  Hän  oli  torjunut  valiokunnas¬ 
sa  onnistuneesti  kaikki  yritykset  laajentaa  lain  piiriä  muihinkin 
vaihtoehtokouluihin  sillä  perusteella,  että  eihän  nyt  kristillisiä 
kouluja  pidä  tukea.  Astalan  mielestä  Steiner-pedagogiikka  on 
osoittanut  erinomaisuutensa:  "Steiner-koulut  -  -  ovat  kyenneet 
vahvistamaan  luovuutta,  yhteisöllisyyttä,  sosiaalisuutta,  yhteis¬ 
työtä  kilpailun  sijaan  sekä  kodin  ja  koulun  yhteistyötä."  Va¬ 
semmiston  toisinajattelijaksi  paljastui  tässä(kin)  asiassa  Sdp:n 


18 


SKEPTIKKO  10,  talvi  1991 


Heikki  Rinne,  joka  tiesi  peruskoulun  edistäneen  täsmälleen  sa¬ 
moja  asioita  kuin  Astalan  ihannekoulu. 

Vihreät  olivat  tietysti  Steiner-koulujen  puolella.  Pekka  Haa¬ 
visto  sanoi,  että  niiden  "tekeminen  tavallaan  lailliseksi"  on  pe¬ 
rusteltua,  koska  ne  sattuvat  olemaan  melkein  ainoat  toimivat 
vaihtoehtokoulut.  "Ne  ovat  ne  koulut,  joiden  eteen  vanhemmat 
ja  opettajat  ovat  tehneet  työtä."  Vihreät  olisivat  toki  sallineet 
muidenkin  vaihtoehtokoulujen  tukemisen,  mutta  kun  se  ei  va¬ 
semmiston  jääräpäisyyden  vuoksi  onnistunut,  piti  tyytyä  tähän. 

Monet  edustajat  harmittelivat  sitä,  että  eduskunta  jätti 
muut  vaihtoehtokoulut  oman  onnensa  nojaan.  Itsekin  Steiner¬ 
koulua  käynyt  kokoomuksen  Kalevi  Lamminen  huomautti,  että 
ranskalainen  ja  venäläinen  koulu  ovat  valtion  kouluja,  mutta 
saksalainen  ja  englantilainen  koulu  ovat  yksityisiä  eivätkä  siten 
nauti  valtion  tukea.  Hänen  mielestään  "tässä  on  melkoinen  he- 
delmäkeitto".  Almgren  tiesi  lisätä  tähän,  että  saksalainen  ja 
englantilainen  koulu  saavat  kyllä  harkinnanvaraista  tukea  val¬ 
tion  budjetista,  vaikka  eivät  saa  varsinaista  valtionosuutta. 

Kokoomuksen  Ben  Zyskovvicz  kertoi  ehkä  selkeimmin,  mistä 
lain  käsittelyssä  oli  kysymys.  "Sosiaalidemokraattien  vastus¬ 
tuksen  vuoksi  ei  ollut  realistista  aikaansaada  sitä  vaihtoehtoa, 
jossa  laaja-alaisesti  mm.  kristillisten  vaihtoehtokoulujen  asema 
olisi  samalla  tavalla  pystytty  järjestämään  kuin  steinerkoulu¬ 
jen  asema.  Tässä  tilanteessa  pidimme  parempana  -  -  ,  että  sai¬ 
simme  edes  Steiner-koulujen  ongelman  hoidettua  ja  pääsisimme 
tällä  tavoin  eteenpäin." 

Ehkä  koko  keskustelun  nasevimman  mielipiteen  esitti  kui¬ 
tenkin  Heikki  Rinne,  joka  näytti  oivaltaneen,  mihin  steinerilai- 
suuden  yksipuolinen  suosiminen  saattaa  johtaa:  "Valtiolla  ei  ole 
minun  mielestäni  minkäänlaista  velvollisuutta  ruveta  taikauskoa 
tukemaan  -  -.  Jokainen  harrastakoon  menninkäisiä  ja  tonttuja 
ja  kaikkia  muita  harrastuksenaan  -  ei  siinä  mitään,  se  on  ihan 
kiva.  -  -  Uskoohan  tonttuihin  suurin  osa  lapsista  Suomessa, 
mutta  ei  silti  mitään  valtion  tukitoimia  tällaiseen  suunnata." 

Almgrenin  yritys  erottaa  Mustelinin  avulla  -  steinerilainen 
hengentiede  sekä  tieteestä  että  kristillisestä  uskosta  epäonnistui 
siis  pahan  kerran.  Eduskunta  ei  suostunut  hyväksymään  sitä, 

että  valtion  tuen  myöntäminen  toistaiseksi  vain  yhdelle  vaih¬ 
toehtoiselle  koulutyypille  olisi  vahingollista.  Onhan  yleinen  ta¬ 
voite  nyt  se,  että  pedagogiikan  kaikkien  kukkien  pitäisi  saada 
kukkia  huonoksi  väitetyn  peruskoulun  rinnalla.  Kaikki  Steiner¬ 
koulut  olisivat  joka  tapauksessa  tulleet  valtionavun  piiriin  en¬ 
nemmin  tai  myöhemmin. 

Uuden  vaihtoehtokoululain  vaikutuksia  voidaan  nähdä  vasta 
myöhemmin  tänä  ja  ensi  vuonna.  Aloite  on  nyt  kuntien  kä¬ 
sissä:  niillä  on  mahdollisuus  ottaa  alueellaan  toimivia  Steiner¬ 
kouluja  valtionosuusjärjestelmän  piiriin.  Vauhdikkaimmat  ovat 
jo  panneet  toimeksi.  Jyväskylän  kaupunginhallitus  päätti  helmi¬ 
kuun  alussa  ehdottaa  valtuustolle,  että  sikäläinen  120  oppilaan 
Steiner-koulu  otettaisiin  osaksi  kunnan  koulutointa.  Poliittinen 
rintamalinja  ei  ollut  sama  kuin  eduskunnassa,  koska  kaupun¬ 
ginhallituksen  vasemmistoliittolainen  edustaja  äänesti  ehdotus¬ 
ta  vastaan  yhdessä  kristillisen  liiton  ja  Smp:n  edustajan  kanssa. 

Kuntien  asenteet  poikkeavat  varmasti  toisistaan  paljonkin, 
eivätkä  Steiner-koulutkaan  ole  kaikki  samanlaisia.  Väittely  on 
yhä  kesken,  ja  sen  syventämiseksi  kaivataan  lisää  tietoa.  Sel¬ 
vittämättä  on  edelleenkin  mm.  se,  millä  tavalla  antroposofinen 
hengentiede  vaikuttaa  Steiner-koulujen  opetukseen.  Jos  omalla 
paikkakunnallanne  alkaa  näkyä  tonttuja  ja  menninkäisiä,  otta¬ 
kaa  yhteyttä  omaan  kansanedustajaanne  -  ja  Skeptikon  toimi¬ 
tukseen. 

Voiko  persoonallisuutta  arvioida  käsialan 
perusteella? 

Katsaus  grafologian  toimivuutta  arvioiviin  tutkimuksiin 

Timo  Kaitaro 


Grafologiaa  käsitteleviä  tutkimuksia  on  tehty  varsin  runsaasti, 
joten  seuraava  katsaus  ei  pyri  kattamaan  niitä  kaikkia.  Olen  ra¬ 
joittunut  uusimpiin  tutkimuksiin,  joita  olen  löytänyt  viimeaikai¬ 
sista  tieteellisistä  aikakausjulkaisuista.  Etsinnässä  käytin  hyväk¬ 
seni  Psychological  Abstracts  -  julkaisua  sekä  jo  löytämieni  tutki¬ 
musten  tai  katsausten  lähdeluetteloita.  Hyvä  aihetta  käsittelevä 
käsikirja  on  Baruch  Nevon  (1986)  toimittama  Scientific  Aspects 
of  Graphology,  jonka  sisältämät  artikkelit  tarjoavat  asiallisen  ja 
monipuolisen  katsauksen  käsialaa  koskeviin  tutkimuksiin.  Teok¬ 
sessa  on  esitelty  sekä  kriittisen  myönteisiä  että  kielteisiä  kan¬ 
toja  grafologiasta  teoreettisten  ja  metodologisten  pohdintojen 
sekä  tutkimusten  valossa. 

Vanhempien,  vuosina  1933-1960  tehtyjen  tutkimusten  osalta 
viittaan  Fluckigerin,  Trippin  ja  VVeinbergin  (1961)  kirjoittamaan 
katsaukseen.  Kyseisen  katsauksen  tekijät  totesivat  tutkimusten 
rajoittuneen  yleensä  helposti  mitattaviin  ja  kvantifioitaviin  yk¬ 
sittäisiin  käsialan  piirteisiin.  Tällaisilla  yksittäisillä  piirteillä  ei 
kuitenkaan  monien  grafologien  mukaan  ole  pysyviä  merkityk¬ 
siä,  vaan  tulkinta  voi  vaihdella  kontekstin  mukaan.  Näin  ol¬ 
len  katsauksen  tekijät  toteavat,  että  niitä  laadullisia  piirteitä, 
jotka  grafologisen  teorian  kannalta  olisivat  tärkeimpiä,  on  tut¬ 
kittu  vähiten.  Näin  suuri  osa  grafologisesta  teoriasta  on  jäänyt 
vaille  tutkimuksellista  vahvistusta. 

Seuraavassa  tarkastellaan  nimenomaan  tutkimuksia,  jotka 
pyrkivät  arvioimaan  grafologian  ns.  validiteettia.  Menetelmää 

kutsutaan  validiksi,  jos  se  mittaa  sitä,  mitä  sen  väitetään  mit- 
taavan.  Tämä  erotetaan  ns.  reliabiliteetista,  joka  tarkoittaa  sitä 
luotettavuutta,  jolla  menetelmä  antaa  saman  tuloksen  eri  mit- 
tauskerroilla.  Tutkimuksissa  on  yleensä  pyritty  löytämään  tilas¬ 
tollisia  yhteyksiä  eli  korrelaatioita  käsialan  piirteiden  tai  grafo- 
logisten  arvioiden  sekä  näistä  ennustettavien  persoonallisuuden 
piirteiden,  työmenestyksen  tai  muiden  kriteerien  välillä. 

Grafologiasta  tehdyt  tutkimukset  voi  karkeasti  jakaa  kahteen 
ryhmään:  toisissa  on  pyritty  korreloimaan  yksittäisiä  käsialan 
piirteitä  yksittäisiin  persoonallisuuden  piirteisiin.  Toisissa  taas 
on  pyritty  korreloimaan  grafologin  käsialasta  saamaan  kokonais¬ 
kuvaan  perustuvia  tulkintoja  johonkin  kriteeriin.  Ensin  mai¬ 
nittua  lähestymistapaa  voidaan  tietenkin  pitää  empiirisempänä 
(Furnham  1988),  ainakin  jos  kallistutaan  positivistiseen  tieteen¬ 
filosofiaan  päin.  Tällaisen  analyyttisen  lähestymistavan  puut¬ 
teet  ovat  kuitenkin  ilmeisiä.  Näistä  keskeisin  lienee  sitoutumi¬ 
nen  piirreteoreettiseen  näkemykseen  persoonallisuudesta.  Piir¬ 
reteorioissa  oletetaan,  että  persoonallisuus  muodostuu  erillisis¬ 
tä  ja  tilanteesta  toiseen  vakioisina  pysyvistä  persoonallisuuden 
piirteistä.  Tämä  oletus  on  viime  aikoina  etenkin  kognitiivisesti 
orientoituneen  persoonallisuustutkimuksen  taholta  asetettu  ky¬ 
seenalaiseksi.  Ja  vaikka  tällaisia  piirteitä  olisikin,  ei  niillä  vält¬ 
tämättä  tarvitse  olla  mitään  yhteyttä  käsialan  piirteisiin. 

Tutkimuksia,  joissa  lähdetään  liikkeelle  yksittäisistä  käsia¬ 
lan  piirteistä,  voisi  Furnhamin  (1988)  tavoin  kutsua  analyyt¬ 
tisiksi  ja  kokonaistulkintaan  nojaavia  holistisiksi.  Näitä  vaih¬ 
toehtoisia  tutkimusstrategioita  tarkastellaan  seuraavassa  erik¬ 
seen  omien  otsikoidensa  alla.  Erilliseksi  ryhmäksi  olen  ottanut 
ne  harvat  löytämäni  tutkimukset,  joissa  on  selkeä  teoreettinen 
tausta  käsialan  ja  persoonallisuuden  välillä  olevien  yhteyksien 
selittämiseksi. 


Analyyttiset  korrelaatiotutkimukset 

Joissakin  tutkimuksissa  on  siis  pyritty  korreloimaan  käsialan  yk¬ 
sittäisiä  piirteitä  niihin  persoonallisuuspiirteisiin,  joihin  näiden 
on  oletettu  liittyvän.  Edellä  totesin  tällaisen  lähestymistavan 

pohjautuvan  piirreteoreettiseen  näkemykseen  persoonallisuudes¬ 
ta,  joka  lähtökohtana  on  jo  sinänsä  ongelmallinen.  Tällaisilla 
tutkimuksilla  on  kuitenkin  merkitystä,  silloin  kun  halutaan  ar¬ 
vioida  niiden  grafologisten  teorioiden  pätevyyttä,  jotka  nojau¬ 
tuvat  itse  piirreteoreettisiin  näkemyksiin  olettamalla  yhteyksiä 
persoonallisuuden  piirteiden  ja  käsialan  piirteiden  välillä. 

Analyyttisia  korrelaatiotutkimuksia  on  hallinnut  Eysenckin 
kehittämän  psykometrisen  persoonallisuusinventaarin  käyttö. 
Kyseessä  on  tilastomatemaattisten  menetelmien  avulla  kehitet¬ 
ty  kyselykaavakkeen  tyyppinen  testi.  Eysenckin  testi  on  luotet¬ 
tavana  pidettyjä  paljon  tutkittu  testi,  joka  sisältää  asteikot  seu- 
raaville  persoonallisuuden  ulottuvuuksille:  ekstraversio  -  intro- 
versio  (ulospäin  suuntautuneisuus  -  sisäänpäin  kääntyneisyys), 
neuroottisuus  ja  psykoottisuus.  Tutkimuksissa,  joissa  on  tar¬ 
kasteltu  grafologisten  ekstraversion  merkkien  yhteyksiä  Eysenc¬ 
kin  testillä  mitattuun  ekstraversioon,  ei  ole  havaittu  tilastolli¬ 
sesti  merkitseviä  korrelaatioita  (Rosenthal  &  Lines  1978;  Les¬ 
ter,  McLaughlin  &  Nosal  1977).  Furnham  ja  Gunter  (1987)  ar¬ 
vioivat  13  käsialapiirteen  yhteyttä  Eysenckin  persoonallisuusin¬ 
ventaarin  asteikkoihin  (ekstraversio-introversio,  neuroottisuus, 
psykoottisuus  sekä  testin  ns.  valheellisuusasteikko).  Alle  6% 
korrelaatioista  oli  merkitseviä.  Kun  merkitsevyystason  rajana 
on  5%:n  todennäköisyys,  ei  tulos  olennaisesti  poikkea  sattuman 
pohjalta  odotettavasta. 


Holistiseen  arviointiin  perustuvat  tutkimukset 

Joissakin  tutkimuksissa  on  analyyttisten  korrelaatioiden  sijasta 
tutkittu  grafologian  pätevyyttä  kokonaisvaltaisemmalla  tavalla. 
Grafologeja  on  esim.  pyydetty  käsialan  perusteella  muodosta¬ 
maan  kuva  henkilön  persoonallisuudesta.  Tämä  kuvaus  voidaan 
sitten  antaa  koehenkilöille  yhdessä  valekuvauksen  (esim.  toisen 
henkilön  kuvauksen)  kanssa.  Koehenkilön  tulisi  sitten  arvioi¬ 
da  näiden  kuvausten  paikkaansapitävyyttä.  Jos  grafologien  ar¬ 
viot  olisivat  päteviä,  voitaisiin  ennustaa,  että  ihmiset  tuntisivat 
oman  persoonallisuutensa  kuvauksen,  ja  näin  ollen  ne  arvioitai¬ 
siin  keskimäärin  osuvammiksi.  (Tässä  oletetaan,  että  ihmisillä 

on  itsellään  jokseenkin  tarkka  ja  virheetön  käsitys  persoonalli¬ 
suudestaan.) 

Vestevig,  Santee  ja  Moss  (1976)  käyttivät  edellä  kuvattua 
tutkimusasetelmaa  ja  pyysivät  grafologeja  arvioimaan  ihmisiä 
käyttäen  erääseen  persoonallisuustestiin  (Edward's  Personality 
Inventory)  sisältyviä  piirteitä.  Tutkimuksessa  tarkasteltiin  sit¬ 
ten,  erosivatko  tutkittavien  arviot  kuvausten  osuvuudesta  yksit¬ 
täisten  piirteiden  osalta  tai  koko  kuvausten  osalta,  kun  verrat¬ 
tiin  oikeita  ja  valekuvauksia  keskenään.  Yksittäisistä  piirteistä 
koehenkilöt  pystyivät  erottamaan  oikeat  kuvaukset  tilastollises¬ 
ti  merkitsevällä  tasolla  vain  kahden  piirteen  kohdalla.  Kun  ti¬ 
lastollinen  merkitsevyystaso  oli  5%  ja  piirteitä  oli  kaiken  kaik¬ 
kiaan  15,  ei  tulosta  voi  tältä  osin  pitää  grafologiaa  tukevana. 
Kokonaiskuvauslen  kohdalla  eivät  arviot  osuvuudesta  eronneet 
merkitsevästi  todellisten  ja  valekuvausten  välillä.  Grafologin  ar¬ 
vioiden  ja  Edvvardsin  persoonallisuusinventaarin  välillä  ei  myös¬ 
kään  havaittu  tilastollisesti  merkitseviä  korrelaatioita. 

Tutkimuksissa,  joissa  on  pyritty  tarkastelemaan  grafologien 
kykyä  ennustaa  menestymistä  jossakin  ammatissa,  tulokset  ovat 
toisinaan  olleet  jonkin  verran  rohkaisevampia.  Katsaus  tällai¬ 
siin  tutkimuksiin  löytyy  Rafaelin  ja  Droryn  (1988)  grafologiaa  ja 
henkilöstövalintoja  käsittelevästä  artikkelista.  Yksittäisissä  tut¬ 
kimuksissa  on  joskus  havaittu  yhteyksiä  ennusteiden  ja  ennus¬ 
tettavien  seikkojen  välillä,  jotka  viittaisivat  siihen,  että  grafo¬ 
logiassa  ehkä  sittenkin  on  jotakin  perää,  vaikkakin  kokonaisuu¬ 
dessaan  tulokset  eivät  ole  vakuuttavia  ja  johdonmukaisia.  Jois¬ 
sakin  yksittäisissä  tutkimuksissa  on  saatu  niin  hyviä  tuloksia, 
että  grafologian  käyttöä  työhönotossa  voisi  perustella.  Nämä 
tutkimukset  ovat  kuitenkin  yleensä  sisältäneet  menetelmällisiä 
puutteita,  jotka  tekevät  johtopäätösten  tekemisen  vaikeaksi. 

Baruch  Nevo  (1988)  totesi  analysoidessaan  uudestaan  Ben- 
Shakharin  ym.  (1986)  aineistoa,  että  aineistossa  oli  tekijöi¬ 
den  grafologialle  kielteisistä  johtopäätöksistä  huolimatta  havait¬ 
tavissa  marginaalisia  viitteitä  grafologian  pätevyydestä:  tutki¬ 
muksessa  käytettyjen  viiden  grafologin  arviot  osuivat  kaikki  sys¬ 
temaattisesti  hieman  sattumaa  paremmin  kohdalleen,  kun  heitä 

pyydettiin  arvioimaan  henkilöiden  ammattia  kahdeksasta  vaih¬ 
toehdosta,  (Jos  käsiala-arvioiden  ja  kriteerien  välillä  ei  olisi  min¬ 
käänlaista  yhteyttä,  saatujen  arvioiden  erot  sattuman  perusteel¬ 
la  odotetusta  vaihtelisivat  nollan  molemmin  puolin).  Kyseisen 
jakauman  todennäköisyys  on  pelkän  sattuman  perusteella  alle 
5%,  eli  kyseessä  on  juuri  ja  juuri  tilastollisesti  merkitsevä  vaiku¬ 
tus.  Näin  ollen  kyseessä  on  heikko  yhteys,  joka  saatiin  esiin  vasta 
yhdistämällä  viiden  eri  grafologin  arvioista  saatu  tieto.  Yhdis¬ 
tämällä  päästiin  näin  saaduissa  arvioissa  tilastollisesti  merkit¬ 
sevälle  (p<0,05)  tasolle:  26  arviota  oikein  ja  14  väärin.  Tutki¬ 
muksen  tekijät  toteavat,  että  käytännössä  näin  heikko  arvioin¬ 
timenetelmä  ei  ole  käyttökelpoinen,  koska  parempia  vaihtoeh¬ 
toja  on  olemassa  ja  viiden  grafologin  käyttö  rutiinisti  jokaisen 
näytteen  arviointiin  ei  ole  kannattavaa.  Jotain  totuutta  grafolo¬ 
giassa  kuitenkin  näyttäisi  olevan,  johon  psykologien  kannattaisi 
kiinnittää  huomiota,  totevat  tekijät  lopuksi. 

Kun  on  tarkasteltu  grafologien  arvioita  ja  verrattu  niitä  suo¬ 
riutumiseen  ammatissa  esim.  esimiehen  arvioiden  perusteella 
mitattuna,  ovat  tulokset  vaihdelleet  tutkimuksesta  toiseen  (kts. 
Rafaeli  &  Drory  1988).  Esim.  Rafaelin  ja  Klimoskin  (1983) 
tutkimuksessa  ei  havaittu  tilastollisesti  merkitseviä  korrelaatioi¬ 
ta  grafologien  arvioiden  ja  kriteerien  välillä.  Zdepin  ja  Wea- 
verin  (1967)  tutkimuksessa  grafologit  eivät  pystyneet  ennusta¬ 
maan  myyntimiesten  työssä  menestymistä,  joskin  grafologien  to¬ 
dettiin  jossakin  määrin  pystyvän  tunnistamaan  työssä  epäonnis¬ 
tuvat.  Sonneman  ja  Kernan  (1962)  saivat  tutkimuksessaan  esiin 
joitakin  positiivisia  ja  voimakkaita  korrelaatioita.  Drory  (1986) 
on  saanut  hyvinkin  lupaavia  tuloksia,  joiden  on  katsottu  tuke¬ 
van  grafologien  väitteitä  siitä,  että  käsiala-analyysilla  voidaan 
ennustaa  työssä  suoriutumista.  Droryn  tutkimuksessa  kuiten¬ 
kin  on  yksi  tekijänkin  toteama  ratkaiseva  puute:  käsialanäyt¬ 
teet  muodostuivat,  lyhyistä,  puolen  sivun  pituisista  elämänker¬ 
rallisista  luonnoksista,  joiden  välittämä  informaatio  saattaa  se¬ 
littää  ainakin  osan  havaituista  korrelaatioista.  Myös  Sonnema- 
nin  ja  Kernanin  (1962)  tutkimukseen  liittyy  samankaltainen  on¬ 
gelma:  käytettyjen  näytteiden  tarkempaa  sisältöä  ei  raportissa 
eritellä.  Klimoskin  ja  Rafaelin  (1983)  herättämä  epäilys,  että 
ne  ovat  saattaneet  sisältää  jotakin  olennaista  informaatioita,  on 
oikeutettu. 

Siitä,  onko  analysoitavan  tekstinäytteen  sisällöllä  vaikutus¬ 
ta  grafologien  arvioihin  tai  niiden  osuvuuteen,  on  ristiriitaisia 
tietoja.  Rafaelin  ja  Klimoskin  (1983)  tutkimuksessa  ei  havaittu 
systemaattisia  eroja,  kun  verrattiin  elämänkerrallisiin  tai  neut- 
raaleihin  teksteihin  perustuvia  grafologin  arvioita.  Tämä  tut¬ 
kimus  ei  siis  tue  väitettä,  että  grafologinen  analyysi  perustuisi 
muihin  kuin  käsialan  piirteisiin.  Toisaalta  Ben-Shakharin  ym. 
(1986)  tutkimus  viittaisi  päinvastaiseen  tulokseen.  Tässä  tutki¬ 
muksessa  pyrittiin  erityisesti  arvioimaan  tekstinäytteiden  sisäl¬ 
lön  vaikutusta  grafologien  arvioihin.  Tutkimuksen  ensimmäises¬ 
sä  osassa,  jossa  käytettiin  elämänkerrallisia  tekstejä,  grafologit 
saavuttivat  positiivisia,  joskin  matalia  korrelaatioita  kriteerei¬ 
hin.  Saavutetut  korrelaatiot  voitaisiin  kuitenkin  selittää  tekstin 
sisältämän  informaation  avulla.  Käyttämällä  pelkästään  teks¬ 
tin  sisältämää  informaatiota  päästiin  nimittäin  samaan  tulok¬ 
seen  ilman  grafologiaa.  Samaan  suuntaan  viittaisi  Neterin  ja 
Ben-Shakharin  (1986)  17  tutkimuksesta  suorittama  ns.  meta- 
analyysi  (tutkimus,  jossa  pyritään  yhdistämään  useampien  tut¬ 
kimusten  tulokset).  Meta-analyysi  osoitti,  että  käytettäessä 
tekstejä,  jotka  sisälsivät  arvioitavia  henkilöitä  koskevaa  tietoa, 
grafologit  saavuttivat  yleensä  matalia  korrelaatioita  kriteereihin 
(samoin  kuin  tutkimuksissa  vertailukohteina  käytetyt  maallik- 
koarvioijat  tai  psykologit,  jotka  arvioivat  samoja  käsialanäyttei¬ 
tä).  Kun  käytettiin  neutraaleja  tekstinäytteitä,  grafologien  ar¬ 
vioiden  korrelaatiot  lähestyivät  nollaa.  Nämä  tulokset  siis  viit- 
taisivat  siihen,  että  se  vähäinen  osuvuus,  joka  grafologien  arvioi¬ 
hin  sisältyy,  voitaisiin  sekin  selittää  tekstin  sisällön  avulla.  On 
kuitenkin  toisaalta  syytä  huomauttaa,  että  Droryn  (1986)  tut¬ 
kimuksessa  havaitut  korrelaatiot  olivat  selvästi  korkeampia  kuin 
Ben-Shakharin  ym.  (1986)  tutkimuksessa  tai  Neterin  ja  Ben- 
Shakharin  (1986)  meta-analyysissa  havaitut  korrelaatiot. 

Teoriapitoisempaa  tutkimusta 

Harvoissa  käsialan  ja  persoonallisuuden  välisiä  yhteyksiä  käsit¬ 
televissä  tutkimuksissa  on  pyritty  testaamaan  jotakin  selkeästi 
muotoiltua  teoriaa,  joka  selittäisi  käsialapiirteiden  ja  persoonal¬ 
lisuuden  yhteyksiä  psykologisesti  uskottavalla  tavalla.  Yhtä  har¬ 
voin  on  tarkasteltu  käsialan  piirteitä  huomioiden  kansalliset  erot 
kouluissa  opetettavissa  kirjoitusmalleissa.  Askel  tähän  suun¬ 
taan  ovat  Lintonin,  Epsteinin  ja  Hartfordin  tutkimukset  (1961 
ja  1962),  joissa  tutkittiin  primaarien  alukkeiden  ja  sekundaa¬ 
rien  alukkeiden  käytön  yhteyttä  persoonallisuuteen.  Primaa¬ 
rit  alukkeet  ovat  kirjainten  alukkeita,  joita  ei  koulussa  opeteta 
(esim.  Yhdysvalloissa  kirjaimissa  a,  c,  d,  o,  p  ja  q).  Sekun¬ 
daariset  alukkeet  ovat  alukkeita,  jotka  opetaan  koulussa  (Yh¬ 
dysvalloissa  kirjaimissa  u,  v,  w  ja  y).  Primaarit  alukkeet  ovat 
siis  lisäyksiä  opittuun  kirjoitusmalliin.  Sekundaareille  alukkeil- 
le  taas  on  ominaista,  että  niillä  on  taipumusta  kadota  iän  ja 
kirjoituskokemuksen  myötä.  Linton  kumppaneineen  teki  hypo¬ 
teeseja  siitä,  minkälaiset  persoonallisuudet  todennäköisesti  ovat 
taipuvaisia  pitäytymään  kerran  opituissa  kirjainmalleissa  (säi¬ 
lyttämään  sekundaarit  alukkeet)  ja  minkälaiset  olisivat  taipu¬ 
vaisia  lisäämään  primaarit  alukkeet.  Heidän  ennusteensa  eivät 
aivan  kaikilta  osin  toteutuneet,  mutta  kyseiset  käsialan  piirteet 
näyttivät  todella  olevan  teoreettisesti  mielekkäällä  ja  tulkitta¬ 
valla  tavalla  yhteydessä  persoonallisuuteen.  Heidän  löydöksen¬ 
sä  odottavat  kuitenkin  vielä  vahvistavia  lisätutkimuksia. 


Taitoa,  tiedettä  vai  huuhaata? 

Yhteenvetona  voi  siis  todeta,  että  grafologian  toimivuudesta  ei 
ole  vakuuttavaa  tieteellistä  näyttöä.  Grafologian  käytöstä  työ¬ 
hönotossa  on  toisinaan  saatu  joitakin  positiivisia  tuloksia,  mutta 
tutkimuksissa  on  menetelmällisesti  ollut  toivomisen  varaa.  Jot¬ 
kut  tutkimukset  kuitenkin  viittaisivat  siihen,  että  käsiala  saat¬ 
taisi  sisältää  jotakin  persoonallisuuteen  liittyvää  informaatiota. 

Joillakin  ihmisillä  voisi  näin  ollen  olla  taito  tehdä  persoonalli¬ 
suutta  koskevia  päätelmiä  käsialan  perusteella.  Vaikka  tästä  ei 
ole  vakuuttavaa  näyttöä,  on  tämä  teoriassa  mahdollista.  Toi¬ 
saalta  se,  että  tästä  olisi  näyttöä,  ei  vielä  tekisi  grafologiaa  tie¬ 
teeksi:  tähän  tarvitaan  systemaattista  teoriaa  siitä,  miten  kä¬ 
siala  on  yhteydessä  persoonallisuuteen,  sekä  näiden  teorioiden 
paikkaansapitävyyttä  tukevia  empiirisiä  tutkimuksia.  Tällaista 
systemaattista,  teoreettisesti  perusteltua  ja  empiiriseen  aineis¬ 
toon  pohjautuvaa  tutkimuksellista  todistusaineistoa,  jonka  pe¬ 
rusteella  grafologiaa  voisi  kutsua  tieteeksi,  saa  toistaiseksi  tie¬ 
teellisistä  julkaisuista  etsiä  turhaan.  Tätä  odotellessa  ovat  pu¬ 
heet  grafologian  tieteellisyydestä  ennenaikaisia. 

Onko  grafologia  sitten  silkkaa  valetiedettä  vai  ns.  esitiedettä, 
josta  joskus  kehittyy  tiede  ?  Jotkut  grafologisiin  teorioihin  si¬ 
sältyvät  perusteettomat  oletukset  ovat  ehkä  selvää  valetiedettä. 
Toisaalta  periaatteessa  on  mahdollista,  että  käsialan  ja  persoo¬ 
nallisuuden  yhteyksistä  saadaan  joskus  aikaiseksi  tieteeksi  kel- 
paavia  teorioita.  Tieteiden  taustalla  on  toisinaan  löydettävissä 
valetieteiksi  luokiteltavia  alkumuotoja  (esim.  frenologia  — »  neu¬ 
ropsykologia  tai  alkemia  — »  kemia).  Tieteeksi  kehittyminen  on 
kuitenkin  vaatinut  hintanaan  luopumista  perusteettomista  ole¬ 
tuksista  ja  alistumista  tosiasioiden  edessä. 

Grafologian  perusoletus  persoonallisuuden  ja  käsialan  yh¬ 
teydestä  on  ajatuksena  sinänsä  uskottava.  Sen  sijaan  oletus, 
että  pelkästään  käsialan  perusteella  voidaan  tehdä  persoonalli¬ 
suutta  koskevia  pitkälle  meneviä  johtopäätöksiä,  on  arvelutta¬ 
va,  koska  systemaattinen  ja  tutkimuksin  vahvistettu  tietopoh¬ 
ja  tällaisten  päätelmien  luotettavaan  tekemiseen  puuttuu.  On 
yleisemminkin  kyseenalaista,  voidaanko  pelkästään  yhden  me¬ 
netelmän  avulla  -  oli  kyseessä  sitten  yksittäinen  psykologinen 
testi  tai  käsialatutkimus  -  tehdä  kattava  ja  luotettava  kuvaus 
persoonallisuudesta.  Tämän  vuoksi  kliinisen  psykologin  persoo¬ 
nallisuutta  koskevassa  kartoituksessa  käytetään  useita  menetel¬ 
miä  enkä  usko,  että  ammattitaidostaan  kiinni  pitävä  kliininen 
psykologi  suostuisi  tekemään  laajaa  kuvausta  persoonallisuudes¬ 
ta  pelkästään  yksittäisen  testin  tuloksen  perusteella,  haastatte¬ 
lematta  tai  tapaamatta  tutkittavaa  henkilöä.  Tämä  siitä  huoli¬ 
matta,  että  hänellä  on  käytössään  menetelmiä,  joiden  toimivuu¬ 
desta  on  parempaa  näyttöä  kuin  grafologiasta. 

Luonnonlääkkeet  ja  homeopatia 

Veijo  Saano 


Termi  luonnonlääke  (jatkossa  LN-lääke)  tuo  mieleen  myönteisiä 
asioita.  Luonnon  aineksien  käyttö  lääkkeiksi  pohjautuu  pyy¬ 
teettömän  epäkaupalliseen  kansanomaiseen  lääkintään.  Luonto 
on  nykyihmiselle  turvallisuuden  ja  pysyvyyden  symboli.  Toisin 
kuin  arkiset  lääkkeet  tunnettuine  sivuvaikutuksineen,  LN-lääke 
tuntuu  sisältävän  salaperäistä  voimaa  ja  lupauksen  eheytymi¬ 
sestä. 

Teollistuneissa  maissa  LN-lääkintä  on  kuitenkin  jo  pääosin 
kaupallista.  LN-lääkkeiden  mainonta  kylläkin  tukeutuu  kansan- 
lääkinnästä  tuttuihin  uskomuksiin  sairauksien  syistä  ja  lääkin- 
nän  mahdollisuuksista.  Mainonnalla  myös  luodaan  uusia  usko¬ 
muksia;  perinteinen  kansanlääkintä  häviää. 

LN-lääke  ei  ole  virallisesti  määritelty  käsite.  LN-lääke  on 
valmistajan  antamien  tietojen  mukaan  tehty  yksinkertaisin  me¬ 
netelmin  luonnosta  saaduista  raaka-aineista,  yleensä  kasvien 
osista,  joskus  eläinkunnan  (esim.  kalanmaksaöljyt)  tai  elot¬ 
toman  luonnon  (hivenainevalmisteet)  aineista.  Rekisteröityjä 
lääkkeitä  ei  yleensä  nimitetä  LN-lääkkeiksi,  vaikka  ne  olisivat 
luonnon  raaka-aineista  tehtyjä,  kuten  morfiini  tai  penisilliini. 

LN-lääkkeitä  voi  ostaa  tuotteen  sisällöstä  riippuen  joko  vain 
apteekeista  tai  myös  luontaistuote-  tai  elintarvikekaupoista  tai 
joskus  kansanparantajilta.  LN-lääkkeitä  tulee  sekä  koti-  että  ul¬ 
komaisilta  valmistajilta,  jotka  tuottavat  joko  vain  LN-lääkkeitä 
tai  myös  rekisteröityjä,  "oikeita"  lääkkeitä. 

LN-lääkkeet  ovat  tuottoisaa  myytävää.  Ne  tehdään  yleensä 
halvoista  raaka-aineista,  vaikuttavia  aineita  tarvitaan  vähän 
ja  valmistustapa  on  yksinkertainen.  Uusia  tuotteita  saadaan 
myyntiin  nopeasti  -  aikaa  ei  kulu  tutkimuksiin  eikä  perusteelli¬ 
seen  myyntilupakäsittelyyn,  jotka  lääkkeiltä  vaaditaan.  Toisin 

kuin  lääkkeet,  LN-lääkkeet  voidaan  hinnoitella  vapaasti  kysyn¬ 
nän  ja  tarjonnan  mukaan. 

LN-lääkkeistä  ei  vaadita  näyttöä  lääkkeellisestä  tehosta;  te¬ 
hotonkin  valmiste  on  laillinen  ja  se  voidaan  tietyin  edellytyksin 
jopa  rekisteröidä  lääkkeenomaiseksi  tuotteeksi.  Tämä  on  pääsyy 
siihen,  että  sairausvakuutus  ei  tue  LN-lääkehoitoa,  ja  että  viral¬ 
linen  terveydenhoito  ei  ko.  tuotteita  käytä.  LN-lääkkeitä  eivät 
koske  kaikki  varsinaisiin  lääkkeisiin  kohdistetut  turvallisuuden, 
puhtauden  ja  tasalaatuisuuden  vaatimukset,  vaikka  luonnonai¬ 
neillakin  on  haittavaikutuksia. 

LN-lääkintä  on  viime  aikoina  lisääntynyt;  vähintään  kol¬ 
mannes  naisista  ja  kuudennes  miehistä  ainakin  kokeilee  sitä 
vuosittain.  Eniten  LN-lääkkeitä  käyttävät  ne,  jotka  käyttä¬ 
vät  paljon  myös  lääkkeitä.  Suurin  osa  suomalaisista  pitää  LN- 
lääkkeiden  parhaimpana  käyttötarkoituksena  sairauksien  ehkäi¬ 
syä.  Sen,  sekä  rappeutumisen  ja  vanhenemisen  ehkäisyn  tarjoa¬ 
minen  käyttöaiheeksi  vetoaa  ostokykyisten  keski-  ja  eläkeikäis¬ 
ten  kasvavaan  joukkoon. 

Toinen  käyttöalue  on  terveen  ihmisen  voinnin  kohentaminen, 
yritys  löytää  lääkkeellistä  apua  arkiseen,  epämääräiseen  väsy¬ 
mykseen  ja  haluttomuuteen.  LN-lääkkeiden  tarjoaminen  virey¬ 
den,  suorituskyvyn  ja  hyvän  olon  lisääjiksi  kohdistuu  alueelle, 
jolla  virallinen  lääkintä  ei  kilpaile. 

Ihmiselle  on  ominaista  alttius  "taudistaa"  elämään  kuulu¬ 
via  pikkuvaivoja,  antaa  niille  sairauden  nimi  ja  koettaa  löytää 
niille  mieluiten  aineellisista  seikoista  (jonkin  aineen  puutos,  (jon¬ 
kin  haitallisen  aineen  vaikutus)  johtuva  syy.  LN-lääkkeiden, 
ja  nykyisin  myös  mm.  vitamiini-  ja  hivenainelääkkeiden  mai¬ 
nonnassa  hyödynnetään  tätä  taipumusta.  Toisaalta,  niitä  lie¬ 
vemmästä  ja  uhkaltaan  vähäisemmästä  oireesta  tai  sairaudesta 
on  kyse,  sitä  yleisemmin  kokeillaan  haitattomiksi  uskottuja  LN- 
lääkkeitä.  Lääkkeiden  sivuvaikutuksia  halutaan  karttaa. 

Sairauksien  parantaminen  on  LN-lääkinnän  käyttöaiheista 
julkisuudessa  eniten  esillä.  Erityisesti  ikääntymisen  myötä  yleis¬ 
tyviä  sairauksia  ei  kyetä  parantamaan,  joten  potilaat  ovat  val¬ 
miita  kokeilemaan  kalliitakin  "vaihtoehtohoitoja".  Ihmeparane- 
miskertomukset  kiinnostavat,  joten  niillä  tiedotetaan  aikakaus- 

ja  ilmaisjakelulehdessä  uusista  LN-lääkkeistä  ja  niiden  käyttöai¬ 
heista,  myös  niistä,  joiden  mainonta  on  kiellettyä  (esim.  syö¬ 
vän  hoito). 

LN-lääkkeistä  eniten  Suomessa  käytetään  fytoterapiatuottei- 
ta  eli  yrtti- ja  rohdosvalmisteita.  Niiden  käyttö  on  pääosin  itse- 
lääkintää.  Homeopaattisia  ja  antroposofisia  valmisteita  on  Suo¬ 
messa  myyty  vähän,  mutta  1980-luvun  lopulla  niiden  ja  niillä 
annetun  hoidon  mainostusta  on  voimakkaasti  lisätty.  Koska 
antroposofiset  käsitykset  (mm.  tähtien  asennon  merkitys  lääk¬ 
keen  teholle)  ovat  suomalaisille  vieraita,  myydään  antroposofi¬ 
sia  valmisteita  (mm.  misteliuutteet)  muiden  luonnonlääkkeiden 
tapaan,  ilman  erityisiä  ideologisia  korostuksia. 

Homeopatian  periaate  on  similia  similibus  curantur:  sairaal¬ 
le  annetaan  lääkettä,  joka  terveelle  aiheuttaa  ko.  sairauden  oi¬ 
reita.  Toinen  piirre  on  lääkkeen  pitkälle  viety,  rytmisesti  ra¬ 
vistellen  tehty  laimentaminen.  Sitä  kutsutaan  potensoinniksi, 
koska  vaikutuksen  väitetään  lisääntyvän  vaikuttavan  aineen  vä¬ 
hentyessä.  Kolmas  homeopaattisen  lääkinnän  piirre  on  yksilölli¬ 
syys:  hoidoksi  yhdistellään  monia  valmisteita  ottaen  huomioon 
kunkin  potilaan  mielihalut,  reaktiot  arkielämän  asioille,  jne. 

Lääketieteellisiä  tutkimuksia  ei  aina  tehdä  taudin  diagnosoi¬ 
miseksi.  Omalaatuisilla  testeillä  (mm.  syöpäitiöiden  toteaminen 
mikroskoopilla  verestä,  veren  kiteytymistesti)  väitetään  voita¬ 
van  todeta  taudin  esiasteita.  Esimerkki  tällaisesta  on  "prekan- 
seröösi  tila",  jota  hoidetaan  homeopaattisilla  syöpälääkkeillä. 

Homeopaattisella  hoidolla  pyritään  aktivoimaan  luontainen 
paraneminen.  Mikään  tauti  ei  ole  homeopatian  näkemyksen  mu¬ 
kaan  mahdoton  parantaa;  paranematta  jääminen  johtuu  enem¬ 
mänkin  potilaasta.  Homeopatian  sanotaan  tehoavan  hitaasti. 
Esim.  bakteeritulehdusten  paranemiseen  voi  homeopaattises¬ 
sa  hoidossa  kulua  4-6  viikkoa.  Se  on  sama  aika,  jonka  kulues¬ 
sa  tauti  paranee  hoidottakin.  Ongelma  on  pitkän  sairastainisa- 
jan  lisäksi  se,  että  osa  potilaista  saa  tehottoman  hoidon  vuoksi 
komplikaatioita  (esim.  sydän-  tai  munuaistulehdus,  reumaat¬ 
tinen  niveltulehdus).  Enemmistö  potilaista  kuitenkin  luonnos¬ 
taan  paranee,  ja  kuvitelma  homeopaattisen  hoidon  tehosta  säi¬ 
lyy,  mikäli  potilas  ja  lääkäri  tyytyvät  hitaaseen  paranemisvauh- 
tiin.  Komplikaatioita  saaneen  potilaan  kannalta  harvinainenkin 
jälkitauti  on  liikaa. 

Uskottavat  näytöt  homeopatian  tehosta  puuttuvat  yhä  huoli¬ 
matta  ideologian  180-vuotisesta  iästä.  Lukuisia  tieteellisiksi  väi¬ 
tettyjä  tutkimuksia  esitetään  homeopatian  tueksi,  mutta  kriit¬ 
tistä  tarkastelua  ne  eivät  kestä  -  potilaan  ja  hoitavan  lääkärin 
toiveille  on  jätetty  liian  suuri  vaikutusmahdollisuus  tulosten  tul¬ 
kintaan,  ja  tutkitut  potilasmäärät  ovat  olleet  pieniä.  Monissa 
tutkimuksissa  tulos  on  ollut  homeopatialle  kielteinen,  muttajul- 
kista  huomiota  tällaiset  työt  saavat  harvoin. 

Lukijoilta 


Skeptikot  ja  uskonto 

Matti  Virtanen  toivoi  keskustelua  siitä  miten  skeptikkojen  pi¬ 
täisi  suhtautua  uskontoihin  (Skeptikko  9/1990).  Henkilökoh¬ 
taisesti  olen  sitä  mieltä,  että  Skepsis-yhdistyksellä  riittää  töitä 
valetieteiden  keskuudessa.  Monet  opit  ja  uskomusjärjestelmät 
väittävät  olevansa  tiedettä  tai  pyrkivät  etsimään  tieteestä  tukea 
omille  olettamuksilleen.  Näin  menetellään  usein  myös  uskonto¬ 
jen  piirissä.  K.V.  Laurikaisen  lisäksi  monet  muutkin  uskovaiset, 
ovat  etsineet  uskomuksilleen  tukea  tieteen  teorioista.  Kvantti¬ 
fysiikan  lisäksi  erityistä  suosiota  näyttää  saaneen  kaaosteoria. 
Mielestäni  silloin  kun  uskonto  tai  uskonjärjestelmä  tai  valetie¬ 
de  tukeutuu  tieteellisiin  havaintoihin  (yleensä  yksittäisiin  tutki¬ 
muksiin)  tai  teorioihin  niin  silloin  Skepsis-yhdistyksen  on  oltava 
valmis  arvostelemaan  näitä  väitteitä  samoin  perustein  kuin  se 
nyt  arvioi  paranormaaleja  ilmiöitä  koskevia  väitteitä. 

Miten  sitten  yksittäisen  skeptikon  tulisi  suhtautua  uskontoi¬ 
hin?  Mikäli  hän  ajattelee  ja  toimii  loogisesti  niin  silloin  suh¬ 
tautumistapa  on  sama  kuin  paranormaaleja  ilmiöitä  koskeviin 
väitteisiin.  S.  Albert  Kivinen  esitti  teoksessa  Paholaisen  asiana¬ 
jaja  mielenkiintoisen  kannanottotavan  paranormaaleihin  ilmiöi¬ 
hin:  todistamistaakan  periaatteesta  kiinnipitävän  P-kieltäjän. 
Itse  olen  rinnastanut  tämän  katsontatavan  kriittiseen  ateismiin 
( Vapaa  Ajattelija  4/89).  Olen  esitellyt  kriittistä  ateismia  Va¬ 
paa  Ajattelija  -lehdessä  mm.  8/87,  ja  väitellyt  asiasta  Ilkka  Nii¬ 
niluodon  kanssa  samassa  lehdessä  4/90  ja  6/90  ET-oppikirja- 
arvostelun  yhteydessä.  Uskonnon  ilmenemisperusteiset  määri¬ 
telmät  lähtevät  siitä,  että  keskeisintä  uskonnoissa  on  usko  yli- 
luonnolliseen/yliempiiriseen.  Kriittinen  ateismi  lähtee  siitä,  että 
usko  yliluonnollisiin  olentoihin  ja/tai  voimiin  on  perusteeton¬ 
ta  ja  virheellistä  niin  kauan  kun  minkäänlaista  näyttöä  tästä 
olemassaolosta  ei  ole  kyetty  esittämään.  Todistamistaakka  on 

tietysti  aina  olemassaoloväitteen  esittäjällä.  Edellä  mainituis¬ 
sa  lähteissä  olen  perustellut  kantani  perusteellisesti.  Mielestä¬ 
ni  skeptikon  ei  ole  syytä  hyväksyä  teologien  suorittamaa  "uskon 
asioiden"  ja  "tiedon  asioiden"  erottelua.  Kyseessä  on  huonos¬ 
ti  perusteltu  ja  ad  hoc  tehty  oletus.  Yhtä  huono  lähtökohta  on 
Herbert  Spencerin  esittämä  agnostisismi  (=  "ihmisten  on  mah¬ 
dotonta  saada  tuonpuoleisista  asioista  mitään  varmaa  ja  lopul¬ 
lista  tietoa"  /  "on  olemassa  valkoinen  alue,  joukko  maailmaa 
koskevia  kysymyksiä,  jotka  jäävät  tieteen  ja  ihmisymmärryk¬ 
sen  ulkopuolelle").  Agnostikot  väittävät  tietävänsä  ettei  voida 
tietää,  että  on  olemassa  "tuonpuoleisia  asioita".  Kyse  ei  tie¬ 
tystikään  ole  tiedosta.  T.H.  Huxleyn  agnostisismi  on  lähempä¬ 
nä  kriittistä  ateismia.  Mielestäni  tosi  skeptikko  suhtautuu  us¬ 
konnollisiin  olemassaoloväitteisiin  samoin  kuin  Bertrand  Rus¬ 
sell,  joka  kirjoitti:  "Käsitykseni  on,  ettei  ole  oikein  kieltäytyä 
soveltamasta  tähän  uskoon  samanlaista  koetta  kuin  mitä  mei¬ 
dän  on  sovellettava  muuhun,  mikä  koskettaa  tunteitamme  vä¬ 
hemmän  syvästi..."  Tieteellisen  näytön  testi  on  se  portti,  joka 
ontologisesti  merkityksellisten  uskonnollisten  väitteiden  on  lä¬ 
päistävä  samoin  kuin  esim.  paranormaaleja  ilmiöitä  koskevien 
väitteiden.  Ontologisesti  merkityksettömät  uskonnolliset  väit¬ 
teet  ovat  harmittomia. 

Lähtökohtani  on  siis  seuraava:  Skepsis-yhdistys  puuttukoon 
uskonnollisiin  väitteisiin  vain  silloin  kun  ne  etsivät  tieteestä  tu¬ 
kea,  yhdistyksen  perinteisessä  toimialassa  on  riittävästi  työtä. 
Yksityinen  skeptikko,  jos  hän  ajattelee  loogisesti,  on  kriittinen 
ateisti  tai  korkeintaan  huxleyläinen  agnostikko.  Näin  on,  jos 
hän  suhtautuu  uskonnollisiin  väitteisiin  yhtä  vaativasti  kuin  pa¬ 
ranormaaleja  ilmiöitä  koskeviin  väitteisiin. 

Kari  Saari 

Ateisti,  vapaa-ajattelija,  skeptikko 
Äänekoski 

Seuraava  kirje  ei  ollut  varsinaisesti  tarkoitettu  lehdessä  julkais¬ 
tavaksi ,  mutta  koska  se  sisältää  mielenkiintoista  asiaa,  julkai¬ 
semme  sen  kirjoittajan  luvalla  hieman  lyhenneltynä.  Kirjeen 
lopussa  toivotaan  muualla  tehtyjen  tutkimusten  julkaisemisia. 
Pienenä  alkuna  tällaisen  toimintaan  on  tässä  numerossa  oleva 
Timo  Kaitaron  yhteenveto  grafologiaa  käsittelevistä  artikkeleis¬ 
ta. 


Grafologia  Suomessa 

-  -  Olen  itse  harrastanut  grafologiaa  enemmän  tai  vähemmän 
innokkaasti  kymmenisen  vuotta,  ja  koska  tämän  lisäksi  tunnen 
henkilökohtaisesti  koko  joukon  muita  "grafologeja",  niin  luulen 
tietäväni  jotakin  kyseisestä  aiheesta.  Olen  itsekin  toivonut,  että 
Skepsiksen  väki  käsittelisi  myös  tätä  aluetta,  vaikka  en  olekaan 
kyennyt  suoranaista  aloitetta  tekemään.  Ilokseni  tämäkin  aihe 
on  nyt  sitten  huomioitu. 

Grafologian  harrastajia  on  Suomessa  (ainakin  toistaiseksi) 
vielä  melko  vähän.  Kokopäiväisiä  ammattigrafologeja  ei  liene 
kuin  muutama  ja  osa-aikaisiakin,  oman  toimensa  ohella  rahaa 
vastaan  käsiala-analyyseja  tekeviä,  korkeintaan  joku  kymme¬ 
nen.  Pitemmälle  ehtineitä  harrastajiakaan,  jos  kriteerinä  pide¬ 
tään  kuulumista  Suomen  Grafologiseen  Yhdistykseen,  ei  ole  kuin 
noin  250.  Mutta  jos  nykyisin  järjestettävien  kurssien  lukumää¬ 
rästä  ja  ennen  kaikkea  niihin  osallistuvista  innokkaista  opiskeli¬ 
joista  voi  jotakin  päätellä,  niin  tilanne  on  huimasti  muuttumas¬ 
sa.  Grafologia  tuntuu  olevan  kovasti  "nousussa”,  ja  siitä  tuntu¬ 
vat  alan  harrastajien  lisäksi  olevan  kiinnostuneita  myös  erilaiset 
rekrytointi  yms.  firmat  ja  työhönottajat  yleensä.  "Oikeiden" 
ihmisten  löytäminen  "oikealle”  paikalle,  varsinkin  kun  kysees¬ 
sä  ovat  ns.  johtotehtävät,  tuntuu  olevan  vaikeaa  puuhaa,  jossa 
grafologiakin  on  kova  sana. 

Grafologeja  "koulutetaan"  pääasiassa  eri  työväen-  ja  kansa¬ 
lais-  yms.  opistojen  järjestämillä  alkeis-  ja  jatkokursseilla,  jotka 
ovat  pituudeltaan  yleensä  noin  30  tuntia.  Tämän  lisäksi  eri  jär¬ 
jestöt  ja  yhdistykset  järjestävät  jäsenilleen  käsialatutkirnuksen 

viikonloppukursseja.  Yksi  tällainen  kurssien  järjestäjä  on  Suo¬ 
men  Parapsykologinen  Seura!  Opetuksen  taso  näillä  kursseil¬ 
la  vaihtelee  suuresti  riippuen  pääasiassa  opettajasta.  Koska 
grafologialla  ei  ole  Suomessa  mitään  "virallista"  asemaa,  niin 
myöskään  opetuksen  tasoa  tai  opettajia  itseään  ei  valvota  mil¬ 
lään  tavalla.  Käsitykseni  mukaan  useammankin  opettajan  an¬ 
tama  opetus  (harrastusmielessä  arvioitaessa)  on  jo  sinänsä  niin 
ala-arvoista,  että  "humpuukista"  voidaan  hyvällä  syyllä  puhua. 
Viime  aikoina  on  opetuksen  tasoa  yritetty  nostaa  ja  "virallis¬ 
taa"  ottamalla  grafologia  mukaan  kesäyliopistojen  opetusohjel¬ 
maan.  Tänä  kesänä  (1990)  grafologiaa  opetettiin  sekä  Oulun 
että  Päijät-Hämeen  (Lahdessa)  kesäyliopistoissa,  joissa  kum¬ 
massakin  opettajana  toimi  akateemisen  koulutuksen  (psykologi) 
saanut  henkilö.  Kohderyhmäksi  oli  suoraan  määritelty  psykolo¬ 
git,  lääkärit,  työhönottajat  jne.,  ja  kurssi  kulkikin  ammatillisen 
jatkokoulutuksen  nimikkeen  alla.  Tämän  lisäksi  ovat  psykolo¬ 
git  omana  ryhmänään  alkaneet  kiinnostua  grafologiasta,  aina¬ 
kin  siitä  päätellen,  että  he  ovat  pyytäneet  jäsenkuntaansa  kuu¬ 
luvia  harrastajia  (psykologi-grafologeja)  luennoimaan  aiheesta 
erilaisissa,  psykologeille  tarkoitetuissa  tilaisuuksissa.  Ja  saamie¬ 
ni  tietojen  mukaan  vastaanotto  on  yleensä  ollut  yllättävänkin 
suopeaa. 

Harrastuksena  grafologia  on  kyllä  täysin  vaaratonta.  Kiin¬ 
nostus  siihen  alkaa  yleensä  haluna  tutustua  itseensä  ja/tai  jo¬ 
honkin  läheiseen  paremmin,  ja  yhtenä  keinona  tähän  koetaan 
juuri  käsialan  tutkiminen.  Toinen  sysäys  harrastukseen  tulee 
yleensä  siitä,  että  joutuu  tekemisiin  paljon  erilaisten  käsialo¬ 
jen  kanssa.  Tällaisia  henkilöitä  ovat  yleensä  opettajat,  erilaisia 
hakemuksia  yms.  työssään  käsittelemään  joutuvat  jne.  Mutta 
kun  käsialoja  aletaan  tulkita  työhönottomielessä  yms.  tarkoi¬ 
tuksessa,  niin  tilanne  muuttuu  kokonaan  toiseksi,  ja  silloin  gra¬ 
fologian  harrastukseen  tulee  suhtautua  hyvin,  hyvin  kriittisesti 
sanoisinko  suorastaan  skeptisesti.  Toimiiko  grafologia  vai  ei,  on 
asia  erikseen,  mutta  hyvin  paljastavaa  ja  runsaasti  väärinkäytön 
mahdollisuuksia  sisältävää  se  on.  Grafologisten  oppien  mukaan 
on  täysin  mahdollista  saada  selville  kirjoittajasta  esimerkiksi 
hänen  seksuaalinen  ominaislaatunsa  poikkeamilleen,  psyykkiset 
häiriöt,  rikolliset  taipumukset,  alkoholismi  jne!  Ja  tämän  kai¬ 
ken  saa  tietoonsa  tuleva  työnantajasi!!  Pelottava  ajatus,  vaikka 

kuinka  uskoisi,  ettei  grafologia  toimi.  Työnantajasi  kuitenkin 
uskoo! 

Edellä  olevasta  huolimatta  väittäisin,  että  grafologian  har¬ 
rastajat  ovat,  ainakin  minun  havaintojeni  mukaan,  kuitenkin 
melko  "vaaratonta"  porukkaa,  vaikka  kyllä  kai  meidän  jouk- 
koommekin  moneen  junaan  menijää  mahtuu.  Vaikka  em.  kurs¬ 
seille  voi  osallistua  kuka  tahansa  koulutus-  yms.  taustasta  riip¬ 
pumatta,  niin  siihen  harrastus  yleensä  sitten  jääkin,  sillä  gra¬ 
fologia  ei  ole  mitään  helppoa  puuhaa.  Kursseilla  ei  opita  kuin 
alkeet  ja  jokin  tulkintatekniikka,  joita  niitäkin  on  useammanla- 
sia.  Varsinainen  oppiminen  ja  harjaannus  analyysien  tekemiseen 
jää  oppilaalle  itselleen,  ja  vaatii  todellakin  kiinnostusta  ja  asiaan 
paneutumista,  jotta  homman  saisi  toimimaan.  Itse  grafologian 
lisäksi  on  omattava  (tai  hankittava)  melkoiset  tiedot  psykolo¬ 
giasta,  sosiologiasta  yms.  jotta  minkäänlainen  "oikeaoppinen" 
luonnekuvaus  olisi  edes  mahdollista.  Lopuksi  vielä  tuon  luonne- 
kuvauksen,  joka  väkisinkin  on  useamman  A4-arkin  verran  teks¬ 
tiä,  tekeminen  vaatii  sen  verran  hyvää  kirjallista  ilmaisukykyä, 
ettei  siihen  sitten  monikaan  harrastaja  kuitenkaan  pysty.  -  - 

Edellisestä  seuraa,  että  ne,  jotka  grafologiaa  "vakavissaan" 
harrastavat,  ovat  varsin  valikoitunutta  joukkoa.  Harrastajista 
suurin  osa  onkin  psykologeja,  sosiologeja,  kasvatustieteilijöitä, 
opettajia,  sairaanhoitajia,  sosiaalityöntekijöitä  jne.  Siis  henki¬ 
löitä,  jotka  jo  varsinaisessa  leipätyössään  joutuvat  paljon  tekemi¬ 
siin  erilaisten  ihmisten  ja  ihmiskohtaloiden  kanssa.  Monella  on¬ 
kin  harrastuksen  taka-ajatuksena  ihmisten  auttaminen.  Toinen 
suuri  ryhmä  on  sitten  ns.  kaupallisen  koulutuksen  saaneet  tai 
henkilöstöhallinnossa  työskentelevät  henkilöt,  joiden  harrasta¬ 
misen  motiivina  lienee  edellistä  ryhmää  suoraviivaisemmin  gra¬ 
fologian  hyödyntäminen  omassa  työssään  tai  suorastaan  tehdä 
sillä  rahaa.  Toki  joukossa  on  paljon  ns.  tavallisiakin  ihmisiä, 
joille  harrastus  merkitsee  lähinnä  mukavaa  ajankulua. 

Suomessakin  on  monia  suuria  yrityksiä,  jotka  käyttävät  työ¬ 
hönotossaan  grafologiaa.  Joko  niin,  että  tilaavat  analyysin  jolta¬ 
kin  ammattigrafologilta  (Espoossa  toimii  muuten  Suomen  Gra¬ 
fologit  Oy,  joka  on  pääkaupunkiseudun  ammattigrafologien  pe¬ 
rustama  yritys)  tai  kannustavat  omia  työhönottajiaan  opiske¬ 
lemaan  grafologiaa!  Tiedän  itse  ainakin  yhden  hyvin  suuren 
suomalaisyrityksen,  joka  myöntää  työhönottajilleen  palkallista 

opintovapaata  ja  maksaa  vielä  kurssimaksunkin,  kun  he  osallis¬ 
tuvat  grafologian  kursseille!  Taitaa  olla  Skepsiksellä  työtä!!!  -  - 

Miksi  grafologit  sitten  käsialoja  tutkivat,  jos  se  ei  ole  tiedet¬ 
tä  eikä  välttämättä  suurten  setelien  hankkimiskeino?  Kiehto¬ 
vinta  asiassa  on  se,  että  tuntuu  siltä  kuin  grafologia  todella  toi¬ 
misi!  Mutta  toimiiko  todella  ja  mihin  toiminta  perustuu,  ei  sit¬ 
ten  olekaan  kenenkään  tiedossa,  mutta  kiinnostaisi  kyllä  kaik¬ 
kia  alan  harrastajia.  Grafologit  suorastaan  toivovat  tutkimuk¬ 
sia  ja  nimenomaan  tieteelliset  kriteerit  täyttäviä  tutkimuksia. 
Ei  harrastajien  keskuudessa  "pelätä"  kriittistäkään  asian  pen¬ 
komista.  Grafologia  ei  ole  harrastajilleen  mikään  uskonto  eikä 
sen  todistaminen  täysin  "huuhaaksi"  meitä  korkealtakaan  pu¬ 
dottaisi.  Suurin  vahinko  siitä  olisi  ns.  ammattilaisille,  joilta  kait 
silloin  menisi  ammatti,  ja  niille  yrityksille,  jotka  heidän  palve¬ 
lujaan  käyttävät.  Huomaisivat  silloin  heittäneensä  rahansa  ns. 
Kankkulan  kaivoon  mutta  niinhän  moni  yritys  näyttää  teke¬ 
vän  joka  tapauksessa.  Mutta  jos  grafologia  voitaisiin  todistaa 
täysin  paikkansa  pitämättömäksi,  niin  suuri  palvelushan  siinä 
lopuksi  kaikille  tehtäisiin!  Harrastajat  eivät  käyttäisi  aikaansa 
"tyhjän"  kanssa  puuhailuun  ja  työhönottajien  olisi  pakko  etsiä 
pätevämpiätestejä.  -  - 

Periaatteessa  grafologian  tutkimisen  pitäisi  olla  helppoa.  Tä¬ 
hänhän  ei  liity  eikä  väitetäkään  liittyvän  mitään  yliluonnollista, 
joten  tutkimus  ei  vaatisi  mitään  erityisolosuhteita  tai  henkien 
yms.  läsnäoloa.  Tutkimuskohteena  on  jotakin  aivan  konkreet¬ 
tista  eli  käsiala,  josta  sitten  pitäisi  löytää  tiettyjä  luonteenpiir¬ 
teitä,  ja  vahvistaa  niiden  olemassaolo  tutkittavassa  henkilössä 
jollakin  toisella  psykologisella  testillä  tms.  Mutta  tähän  kait 
tutkimuksen  helppous  loppuukin,  sillä  jos  todella  haluttaisiin 
todistaa  grafologian  toimivuus  (varsinkin  niin  päin,  että  se  toi¬ 
mii)  pätevänä  psykologisena  testinä,  niin  eikö  se  vaatisi  valta¬ 
van  määrän  aikaa  ja  kovaa  työtä?  -  - 

Itse  olen  yhteistyössä  erään  lahtelaisen  rekrytointifirman 
kanssa  osallistunut  yksityiseen  kokeiluun,  jossa  tekemiäni  gra- 
foanalyysejä  verrattiin  firman  normaalisti  käyttämän  ns.  oikean 
psykologin  tekemiin  luonnetesteihin.  Tutkittavien  suostumuk¬ 
sella  tietysti.  Kokeilussa  on  tähän  asti  ollut  noin  20  henkilön 

käsialat,  ja  tulosten  on  väitetty  olevan  minun  kannaltani  hyviä, 
eli  olen  sokkona  tekemissäni  analyyseissa  päätynyt  kussakin  ta¬ 
pauksessa  samaan  tulokseen  kuin  tämä  varsinainen  psykologi¬ 
kin.  Myös  tutkittavat  itse  ovat  "tunnistaneet"  itsensä  grafoa- 
nalyyseistani  yhtä  poikkeusta  lukuunottamatta.  Tästäkin  hen¬ 
kilöstä  sanottiin,  että  muiden  mielestä  tekemäni  analyysi  pitäi¬ 
si  paikkansa,  mutta  minulle  kyllä  skeptikkona  tuli  mieleen,  että 
kenties  hän  on  ainoa  kyllin  rohkea  yksilö  uskaltaaksen  tuoda 
eriävän  mielipiteensä  esiin!  Sillä  kyllä  kait  se  niin  on,  että  työn¬ 
hakija  on  melko  turvattomassa  asemassa  näiden  testien  suhteen. 
Niihin  on  pakko  alistua,  jos  yleensä  paikkaa  haluaa  hakea,  eikä 
valitusoikeutta  juurikaan  pieleen  menneen  testin  suhteen  ole. 
Minua  kyseinen  kokeilu  ei  ole  mitenkään  erityisesti  vakuutta¬ 
nut,  vaan  olen  pikemminkin  alkanut  epäillä  psykologisia  luonne¬ 
testejä  ja  niiden  luotettavuutta  laajemminkin!  Tässähän  riittää 
Skepsikselle  tutkimussarkaa  loputtomiin! 

Mutta  onko  teillä,  hyvät  oppineet,  tieteelliseen  tutkimustyö¬ 
hön  ja  varsinkin  "humpuukitutkimukseen"  perehtyneet  ystäväni 
hyviä  vinkkejä  annettavaksi?  Miten  grafologian  harrastajat  voi¬ 
sivat  esimerkiksi  omissa  porukoissaan  tutkia  käsialaopin  väittei¬ 
den  paikkansapitävyyttä?  Tutkittavan  itsensä  antama  palaute 
ei  ole  riittävä  vakuus.  Sen  kyllä  tiedämme.  -  - 

Jollei  Skepsis  pysty  organisoimaan  mitään  tutkimusta  asian 
tiimoilta,  niin  yhden  asian  se  kyllä  voisi  tehdä.  Nimittäin  jul¬ 
kaista  (ja  kääntää)  mahdollisesti  muualla  tehtäviä  tutkimuk¬ 
sia,  joihin  H.K:kin  viittasi  artikkelissaan.  -  -  Näitä  suomen¬ 
nettuja  tutkimustuloksia  voitaisiin  sitten  ainakin  tarjota  lehdil¬ 
le  vastineeksi,  jos  kirjoittelu  grafologiasta  lisääntyy  ja  saa  asiat¬ 
tomia  piirteitä.  Muista  mahdollisista  tehdyistä  tutkimuksista 
voisi  varmasti  tiedustella  myös  tämän  Markku  Javanaisen  mai¬ 
nitsemasta  tietoverkosta,  vai  kuinka? 

Mirjami  Määttänen 
skeptinen  "grafologi"  Lahdesta 

Kolmas  maailmansota? 


Suomen  Kuvalehti  kertoi  8.  helmikuuta,  että  amerikkalainen 
tähtitoimittaja  Webb  Miller  oli  tammikuussa  1940  ennustanut 
kolmannen  maailmansodan  syttymisen  SK:n  toimittajalle. 

Millerin  mukaan  "kolmannen  maailmansodan  aiheena  on 
öljy”,  ja  se  tullaan  käymään  Keski-ldässä.  "Tästä  kolkasta  muo¬ 
dostuu  silloin  horna,  jossa  säälimättömästi  tuhotaan  Keski-ldän 
kansat,  mutta  öljy  jää  voittajalle."  Edelleen  "suurin  osa  Euroop¬ 
paa  joutuu  tämän  sodan  kurimukseen."  Suomi  kuitenkin  sääs¬ 
tyy.  Vaikuttavaa,  eikö  totta. 

Toisella  lukemisella  Millerin  profetia  on  kuitenkin  siirrettävä 
epäonnistuneiden  ennustusten  paksuun  mappiin  -  ainakin  tois¬ 
taiseksi.  Persianlahden  sota  on  tietysti  säälimätön  kuten  kaikki 
sodat,  mutta  kysyä  sopii,  onko  todella  kysymyksessä  maailman¬ 
sota  tai  Keski-ldän  kansojen  tuhoaminen.  Aiemmissa  maail¬ 
mansodissa  on  kuollut  kymmeniä  miljoonia  ihmisiä. 

Öljy  jää  tietysti  voittajalle  ja  Suomi  pysyy  sodasta  syrjäs¬ 
sä.  Tarvitaanko  tällaisten  asioiden  oivaltamiseen  todella  ennus¬ 
tuksia? 

Skepsiksen  tiedotuksia 


Kutsu  Skepsiksen  vuosikokoukseen 

Aika:  Torstaina  21.  maaliskuuta  1991  kello  18. 

Paikka:  Helsingin  yliopiston  päärakennus,  Fabianinkatu  33, 
luentosali  3a. 

Asiat  sääntöjen  mukaan:  Toimintakertomus  ja  suunnitelma, 
tilit  ja  talous,  jäsenmaksun  suuruus  sekä  sokerina  pohjalla  uu¬ 
den  hallituksen  valinta. 

Muuta:  Kokouksen  jälkeen  mahdollisuus  yhdessäoloon  ilta¬ 
palan  äärellä  paikassa,  joka  ilmoitetaan  kokouksen  osanottajil¬ 
le.  Jos  haluat  varmistaa  paikkasi  iltatilaisuudessa,  ilmoittaudu 
Matti  Virtaselle  viikolla  11  (11.-15.3),  puh.  iltaisin  90-356028. 
Huomio:  Ennakkoäänestystä  ei  ole,  mutta  hallituksen  kokoon¬ 
panosta  saa  tehdä  ehdotuksia  jo  ennen  kokousta.  Vaikuttami¬ 
nen  kannattaa. 


Studia  Skeptica  -luentosarja 

Skepsis  ry.  järjestää  huhti-toukokuussa  luentosarjan  Epäily, 
usko  ja  todellisuus.  Sarjan  tavoitteena  on  avata  näkymiä  eri 
aikakausien  ja  kulttuurien  piirissä  syntyneisiin  tapoihin,  joilla 
ne  ovat  todellisuuttaan  yrittäneet  hahmottaa,  ja  antaa  samalla 
lähtökohtia  nykyajan  ilmiöiden  ymmärtämiseen. 

Studia  Skeptican  esitelmät  pidetään  maanantaisin  ja  torstai¬ 
sin  Porthaniassa,  Hallituskatu  11,  luentosali  P  1 1 ,  ja  tilaisuudet 
alkavat  kello  18:00. 

Ohjelma 

22.4.  Ilkka  Tuomi:  Kaaoksesta  kvanttimystiikkaan 

25.4.  Simo  Knuuttila:  Antiikin  skeptisismi 

29.4.  Raimo  Lehti:  Keskiajalta  tieteen  renessanssiin 

2.5.  Anto  Leikola:  Biologisen  ihmiskäsityksen  synty 

6.5.  Tuomas  Nevanlinna:  Modernin  hengen  epäily 

9.5.  Harri  Heino:  New  Age 

13.5.  Risto  Vuorinen:  Inhimillinen  irrationaalisuus 


Nykyajan  länsimaisessa  kulttuurissa  kilpailevat  kaikki  histo¬ 
rian  tuottamat  todellisuuskäsitykset  ja  todellisuuden  löytämi¬ 
sen  metodit.  Erilaiset  todellisuuden  lähestymistavat  eivät  kui¬ 
tenkaan  ole  yhteismitallisia.  Ne  ovat  syntyneet  erilaisissa  kult- 
tuuritilanteissa  ja  yrittävät  vastata  erilaisiin  haasteisiin.  Esitel¬ 
mäsarjan  tavoitteena  on  etsiä  nykyajan  kulttuuri-ilmiöiden  läh¬ 
tökohtia,  jotta  niiden  ymmärtäminen  ja  arvioiminen  tulisi  mah¬ 
dolliseksi. 

Jos  haluat  lukea  enemmän  skeptikkojen  toiminnasta,  tilaa  CSI- 
COP:n  julkaisema  The  Skeptical  Inquirer.  Lehdestä  ilmestyy 
vuosittain  neljä  yli  satasivuista  numeroa.  Tilaus  käy  lähettä¬ 
mällä  viereisellä  sivulla  oleva  kuponki  osoitteeseen: 

Skeptical  Inquirer 
PO  Box  229 
Buffalo,  NY  14215-9927 
U.S.A. 

The  Skeptical  Inquirer  ♦  box  22»  •  buffalo,  ny  14215-0229 
Orcall  »oli  free  800  6341610.  (In  NYS  call  716-834  3222.) 

Jos  haluat  liittyä  Skepsiksen  jäseneksi,  lähetä  allaoleva  lomake 
täytettynä  Skepsiksen  sihteerille:  Timo  Kaitaro,  Kontiontie  7  F 
51,  02110  Espoo. 


Jäsenanomus 

Nimi 

Ammatti  ja  oppiarvo 

Lähiosoite 

Postitoimipaikka 

Puhelin 

Työpaikka 

Lähiosoite 

Postitoimipaikka 

Puhelin 

Kokemus  Skepsiksen  toimialaan  liittyvistä  asioista,  mahdolliset 
aihetta  sivuavat  julkaisut,  jäsenyys  muissa  tieteellisissä  yhdis¬ 
tyksissä,  erityiset  mielenkiinnon  kohteet  (käytä  tarvittaessa  eril¬ 
listä  paperia): 


Hyväksyn  Skepsis-yhdistyksen  säännöissä  määritellyt  tarkoituk¬ 
sen  ja  toimintaperiaatteet  (kts.  lehden  takakansi)  ja  haluan  liit¬ 
tyä  yhdistyksen  jäseneksi. 

Päiväys 

Allekirjoitus 

English  summary 

Disgusting,  Hannu  Karttunen 

A  government  committee  decided  that  by  2010  we  should  be 
the  most  educated  people  in  Europe.  Hovvever,  our  politicians 
are  leading  us  in  the  opposite  direction.  As  l'm  now  preparing 
to  leave  Finland  for  a  vvhile,  I  received  a  test  for  screening  the 
candidates  applying  for  my  job.  It  turned  out  to  be  the  stan¬ 
dard  scientological  personality  test,  which  some  employers  seem 
to  consider  a  valid  psychological  test.  The  Consulting  compa¬ 
ny  distributing  the  test  vvants  about  $700  per  person  for  a  few 
minutes'  job. 

Astrology,  superstition,  and  morale,  Nils  Mustelin 
The  president  of  the  Finnish  Astrological  Society  has  attacked 
Skepsis  by  sending  long  complaints  to  the  publisher  of  Skep¬ 
sis'  first  book  and  to  the  Board  of  Scientific  Societies  that  gave 
the  book  a  science  book  avvard.  He  accuses  Skepsis  for  being  a 
"thought  police",  but,  at  the  same  time,  refuses  to  discuss  the 
matter  publicly. 

Law  for  Steiner  schools  passed,  Matti  Virtanen 
The  parliament  passed  a  law  that  makes  Steiner  schools  legiti - 
mate  candidates  for  public  funding.  The  law  has  been  oppo- 
sed  mainly  by  the  Christian  party,  and  their  representative  even 
read  excerpts  from  the  Skeptikko  in  a  parliament  session,  but, 
unfortunately,  without  any  results. 

Review  of  graphoiogical  litterature,  Timo  Kaitaro 
Most  of  the  experiments  don't  seem  to  support  graphologists' 
claims.  In  a  few  cases  there  is  a  very  small  correlation,  but  it 
cannot  be  deduced  from  the  reports,  whether  appropriate  con- 
rols  were  applied.  In  some  cases  the  contents  of  the  text  ob- 
viously  helped  the  graphologist.  But,  even  if  there  were  some 
positive  results,  there  is  no  scientifically  sound  theory  for  grap¬ 
hoiogical  analysis. 


Skepsis  on  1987  perustettu  suomalaisten  skeptikkojen  yhdistys.  Skep¬ 
siksen  toimintaperiaatteet  ovat  samantapaiset  kuin  yhdysvaltalaisen 
CSICOPin  (Committee  for  the  Scientific  Investigation  of  Claims  of 
the  Paranormal),  mutta  se  toimii  täysin  itsenäisesti  vaikkakin  yhteis¬ 
työssä  CSICOPin  ja  muiden  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  pe¬ 
riaatteista  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista 
ja  puolueetonta  tieteellistä  tutkimusta,  ottamatta  näiden  väittei¬ 
den  paikkansapitävyyteen  kantaa  apriorisin,  tutkimusta  edeltävin 
perustein. 

-  Ylläpitää  tällaisesta  tutkimuksesta  kiinnostuneiden  ihmisten  ver¬ 
kostoa  sekä  pitää  yhteyttä  vastaavanlaisiin  yhteisöihin  kotimaassa 
ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artik¬ 
keleja  ja  kirjoja  sekä  laatia  tällaisia  väitteitä  sisältävien  julkaisujen 
bibliografioita. 

-  Järjestää  alaan  liittyviä  kokouksia  ja  konferensseja  sekä  harjoittaa 
valistus-  ja  tiedotustoimintaa 

Yhdistys  on  poliittisesti,  aatteellisesti  ja  uskonnollisesti  sitoutumaton. 

Yhdistyksen  hallitus  voi  hyväksyä  anomuksesta  yhdistyksen  jäseneksi 
yksityishenkilöitä  ja  oikeuskelpoisia  yhteisöjä,  jotka  hyväksyvät  edellä 
mainitut  yhdistyksen  periaatteet. 


